Таксисты талағандар » Архив газеты "Йәшлек"\nБулдыҡһыҙҙың ҡоралы насар.\nҠалаға уңышлы килеп еткәс, эскән егеттәр водителдән үҙҙәрен гараждар араһына алып барыуын һорай. Ошонда була ла инде көтөлмәгән хәл. Йәштәрҙең барыһы ла сигнал буйынса таксистҡа ташлана. Ҡулдарын шаҡарып, автомобиль асҡысын тартып алалар, үҙен багажникка бикләп ҡуйыу менән янайҙар. Әммә һөжүм ҡорбаны енәйәтселәрҙән ысҡына һәм юлға йүгереп сыға. Бәхеткә күрә, патруль машинаһы осрай. Составында төнгө тәртипте һаҡлаусы Илдус Хәсәнов һәм Александр Пасхиндар булған Ишембай районы һәм ҡалаһы эске эштәр бүлегенең ведомствонан тыш һаҡ төркөмө ваҡиға урынына юллана. Чкалов урамындағы Спорт һарайы артында ҡалған енәйәтселәр патруль машинаһын күреү менән ҡасырға маташа, әммә полиция хеҙмәткәрҙәре уларҙы ҡулға ала.\n– Был ваҡиғаның аяныслы тамамланыуы ла мөмкин ине, – тип белдерәләр эске эштәр бүлегендә. – Ике йыл элек ошондай уҡ енәйәттә һалҡын ҡорал ҡулланылған булған. Әммә унда ла хеҙмәткәрҙәребеҙ хоҡуҡ боҙоусыларҙы ҡулға алған.\nБР буйынса Эске эштәр министрлығы янындағы\nведомствонан тыш һаҡ идаралығының матбуғат хеҙмәте.\nХАЛЫҠ-АРА ТӘРТИП ҺАҠСЫҺЫ – ИНТЕРПОЛ\nЕнәйәт бер сәғәт эсендә асыла\nМилицияның «эш аттары»


«Киске Өфө» гәзитенең сайты - ТЕЛЕВИЗОРЫҢ БОҘОЛМАҺЫН ИКӘН УЛ... - 2020 - Мәҡәләләр\nГәзитебеҙҙең үткән һанында ғына тормошобоҙға үтеп итеп, ышаныслы тамыр йәйә башлаған алдыҡ һәм кешеләрҙе төп башына ултыртыусы мошенниктар хаҡында "Әйт,тиһәгеҙ..." рубрикаһында яҙып сыҡҡайныҡ. Шунан һуң даими уҡыусыбыҙ С. исемле (тулы исемен атамауҙы үтенгән) ханымдан минең бәйләнешкә күләмле генә хәбәр килеп төштө. Автор "Киске Өфө" гәзитенә бындай материал баҫҡан өсөн рәхмәтен белдерә, кешеләргә аңлатыу, уларҙы алданыуҙан аралауҙың бик тә кәрәкле булыуы тураһында яҙа һәм күптән түгел генә үҙе менән булған хәлде бәйән итә. Артабан һүҙ уның исеменән бара.\n"Бер заман яҡшы ғына эшләп торған телевизорым "гөлт" итеп һүнде лә ҡабат тоҡанманы. Тауышы бар, элеккесә һөйләп тора, ә экран - дөм-ҡара. Ток үткәргес һәм кабель төҙөк, урынында, күҙгә күренеп торған сәбәп юҡ. Бер көн үтте, ике... Бәлки, эшләп китер, тигән өмөттәрем дә һүнде, әйтерһең, донъям ҡараңғыланды: халыҡ-ара хәлдәрҙе, яңылыҡтарҙы белмәй ултырыу яйһыҙ икән бигерәк. Әлдә почта йәшнигемә "Киске Өфө"нө төшөрөп китә рәхмәт яуғыр почтальоныбыҙ. Тик ул да бик һағындырып, аҙнаға бер генә килә, ә миңә көн дә хәбәрҙар булыу кәрәк. Шулай өйрәнелгән: бер көн яңылыҡтарҙан мәхрүм ҡалһаң да, донъяла әллә ниҙәр булып яталыр төҫлө. Иғлан буйынса бер шәхси эшҡыуар-оҫтаға шылтыратыуыма ул әлеге билдәләргә ҡарап, "эш яҡтыртҡыста" (улар телендә "подсветка" була икән) тигән ҡарар сығарҙы һәм өйгә килеп төҙәтергә теләк белдерҙе, ремонт хаҡының 500 һумдан алып, иң күп тигәндә (әгәр башҡа сәбәптәр ҙә була ҡалһа) 3 меңдән дә артмаясағын белдерҙе. Мин уйларға булып, трубканы һалдым. Ни эшләргә? Бынауы ҡырғын ҡоторған мәлдә нисек итеп күрәләтә өйөңә таныш түгел кеше саҡыртмаҡ кәрәк? Әллә кем булып сыға әле ул. Яңғыҙ ҡарт-ҡороно иҫәңгерәтә һуғып, бар аҡсаһын талап сығыусылар аҙ булдымы инде? Йыйған аҡсам юҡ юҡлыҡҡа, был айлыҡ пенсиянан коммуналь хеҙмәттәргә түләгәндән, ашарға ул-был һатып алғандан ҡалғаны ғына инде... 10 мең пенсияны нимәгә еткерәһең? Өйгә оҫта саҡыртҡы килмәне шулай ҙа. Юҡмы икән ни элекке кеүек көнкүреш техникаһы төҙәтеүсе оҫтаханалар? Күп йылдар инде улар хеҙмәте менән файҙаланырғы тура килгәне юҡ ине, бармы улар бөгөн, эшләйҙәрме - бер ни белмәйем. Телефонымдан ҡарап, шуларҙы барлай башланым. Әәә, хәҙер бит улар икенсе төрлө атала: сервис үҙәк. Ышаныслыраҡ булыр, тип, шундайҙарҙың береһенә - ҙурырағына (тышҡы яҡтан офистарының фотоһын да элгәндәр хатта сайттарына) туҡталам һәм "Нова" яуаплылығы сикләнгән йәмғиәт - сервис үҙәгенең телефон һандарын йыям. Яғымлы ғына йәш ҡыҙ тауышы күңелде тынысландырып ебәрҙе. Диспетчер-оператор тип таныштырҙы үҙен. Өйгә саҡыртыу кәрәкмәй, телевизорығыҙҙы барып алабыҙ (курьер), төҙәткәс, килтереп ҡуябыҙ, ти был. Хаҡтары ла баяғы шәхси оҫта әйткәндән артыҡ түгел. Мин инде риза ҡуш ҡуллап, тик төҙәтһендәр генә. Ҡыҙыҡай мастер менән тоташтыра. Ул да эш ниҙәлекте һөйләтеп алғас, ике-өс көндә әҙер була, тип күңелде күтәреп ебәрә. Мин заявка бирәм һәм курьер килеп, телевизорымды алып та китә.\nИке-өс көндән әлеге мастер шылтырата һәм телевизорҙың әҙер булыуын әйтә. О, юҡ, шатланырға бер сәбәп тә юҡ икән шул. Беләһегеҙме, шул саҡ ни хаҡҡа миңә иҫәп-хисап белдерә был? Тәүҙә үҙҙәре атаған 3 меңде теүәл генә 5-кә ҡабатлағандар - 15 мең! Баҫып торған еремдән, хәлһеҙләнеп, ултыра төштөм, бер ни ҙә әйтә алмайым, тел көрмәлде лә ҡуйҙы. Хәлемде хатта ки "теге яҡта" ла асыҡ самаланылар, ахыры, миңә тынысланырға кәңәш биреп, йыуата башланылар, баяғы ҡәтғи тауыштарының ҡәҙимге йомшарғанын һиҙеп, хәҙер мин "бөйөргә таянырға" ашыҡтым: хәҙер тиҙ ярҙам саҡырам, тейем быларға, минең һаулыҡ өсөн зыянды ҡапларға әҙер булығыҙ, тик ул 15 мең менән генә сикләнмәҫ, тип ебәргән булам. "Туҡтағыҙ, валерьянка эсеп алығыҙ, мин һеҙгә ташлама яһай алам", - ти теге тауыш һәм 15-тән 2 меңде шундуҡ алып ташлай. Үҙегеҙ шаһит: был да минең өсөн бик ҙур сумма. "Мин был хаҡҡа яңы телевизор һатып алам", - тием. "Алығыҙ, тик ул барыбер 5-6 йылдан тағы боҙоласаҡ, хәҙер шулай эшләйҙәр", - булды яуап. Тағы һатыулашырға, был юлы инде һалым инспекцияһын, прокуратураны, Роспотребнадзорҙы телгә алып һөйләшергә тура килде. Һөҙөмтәлә тағы бер меңгә еңдем быларҙы! Шул нөктәлә һүҙҙе йомғаҡларға булды былар һәм башҡаса бер ниндәй сигенеүҙәргә лә бара алмауҙарын белдереп, яйлап түләргә өгөтләй башланылар. Тик мин инде һуңлап булһа ла интернеттан уҡып белгәйнем: аҡса туплап, телевизорыңды ҡайтарып алғансы, уны үҙҙәрендә тотҡан өсөн көн дә күпмелер процент иҫәпләү ихтималлыҡтары ла бар икәнен, шуға, күршемдән бурысҡа алып булһа ла әлеге 12 меңде түләргә мәжбүр булдым... Телевизорымды былай, вәғәҙә итеүҙәренсә, килтереп киттеләр, әлегә ул һәйбәт кенә эшләй, тик күпмегә сыҙар икән - әйтә алмайым. Сервис-үҙәк былай, килешеүҙә теркәлеүенсә, ни өсөндөр тотош 3 йыл гарантия бирә. Шуныһына ла рәхмәт инде..."\nЭйе, авторыбыҙ һаман да кешелеклегенә барып, рәхмәтен йәлләмәһә лә, бындай үҙәктәр, асыҡланыуынса, бөгөн - бар, иртәгә - юҡ. Күпмелер капитал туплайҙар ҙа "йөҙҙәрен" йә исемдәрен, адрестарын алмаштырып, икенсе сүрәткә керәләр, имеш, тип тә яҙалар. Оҙон һүҙҙең ҡыҫҡаһы: көнкүреш приборҙарығыҙ, ноутбук йә телевизорҙарығыҙ берүк төҙөк була күрһен, ипле файҙаланығыҙ, юғиһә, уларҙы ремонтлатыу мажаралары ана шулай ҡиммәткә төшөүе бар. Иң тәүҙә шулай ҙа беҙҙең әлеге авторыбыҙ - С-ның хатаһынан һабаҡ алығыҙ: ремонтлатыр алдынан ҡайҙа, кемгә мөрәжәғәт итерегеҙҙе ныҡлап асыҡлағыҙ, туғандарығыҙ, дуҫ-таныштарығыҙҙан белешегеҙ, был турала мөмкин тиклем тулыраҡ мәғлүмәт туплағыҙ. Сер түгел, бөгөн тоталь алдыҡ заманы, һәр өлкәлә мошенниклыҡ күкрәп "сәскә ата". Элеккесә берҡатлылыҡ, сафлыҡ, ышаныусанлыҡ ғәҙәттәрегеҙҙе онотоғоҙ. Һәр тәҡдим, сәйер шылтыратыуҙарға шикләнеп ҡарарға, дөрөҫлөгөн тикшерергә өйрәнегеҙ. Үҙегеҙ һайлаған сервис объекты хаҡында интернеттан, таныштарығыҙҙан тулы мәғлүмәт алырға тырышығыҙ. Әлеге кешеләрҙе төп башына ултыртыусы Яуаплылыҡтары сикләнгән ойошмалар, йәнәһе, ошондай сервис үҙәктәр байтаҡ ҡына икән: "Акцент", "Эдельвейс", "FixService 24", "Remlab" һәм башҡа шундайҙарҙы Picabu социаль селтәре фашлап яҙып сыҡты: "Бындай сервистарҙа махсус өйрәтелгән, фантазияға бай, таҫма телле кешеләр эшләй, улар ремонтҡа алған ҡорамалды баштарынан сығарып диагностикалай, булмаған, башҡарылмаған хеҙмәттәр өсөн аҡса өҫтәп алалар. Улар Рәсәйҙең егермеләгән ҙур ҡалаларында 5-6 йыл эшләйҙәр ҙә унан исем-атамаларын, урын-адрестарын үҙгәртәләр. Улар тоҙағына эләгә ҡалһағыҙ, бойондороҡһоҙ экспертизаға мөрәжәғәт итегеҙ, алданған клиенттар берләшеп, прокуратура, һалым органдарына коллектив хаттар яҙығыҙ, киң мәғлүмәт саралары, журналистарға мөрәжәғәт итегеҙ: улар мошенниктарҙы фашлаусы материалдар яҙып, телетапшырыуҙар эшләй ала. Сайттарҙа был "яуаплылыҡтары сикләнгән" ойошмалар хаҡында күберәк дөрөҫөн яҙығыҙ, туғандарығыҙға, дуҫтарығыҙға һәм таныш-тоноштарығыҙға һөйләгеҙ, хәбәр таратығыҙ".\nБына шундай хәлдәр. Шуныһы ғәжәп итә: кеше алдауҙарға, мошенниктарға ҡаршы бер ниндәй власть органы ла ҡаршы көрәшеү түгел, һуңлап булһа ла берәй сара күрергә лә тырышмай, бер кемдең унда эше лә юҡ, әйтерһең дә, был нормаль күренеш. Мәҡәл теле менән әйткәндә, "Батып барыусыны ҡотҡарыу батып барыусының үҙ эше" булып ҡала килә. Бөгөнгө ҡырғын мәлендә, йәшәү менән үлемесле сир араһында көрәш барғанда ла ҡайһы берәүҙәрҙең ана шулай үҙ файҙаһын ҡайғыртып, кеше кеҫәһенә сат йәбешеп ятыуҙары, кеше ғүмере, һаулыҡ, мәрхәмәтлектән башҡа барлыҡ ҡиммәттәрҙең дә мәғәнәһен юғалтыуы ла туҡтата алмай мошенниктарҙы. Кеше рәнйеше лә, сир хәүефе лә сик түгел ундайҙарға. Аң булығыҙ!\nЯҙылған: 13.11.20 | Ҡаралған: 355


Башҡортостанда республика Хөкүмәтенең 2019 йылға тиклем Эшмәкәрлек программаһы тәҡдим ителде // Сәйәсәт | новости башинформ.рф\nБашҡортостанда республика Хөкүмәтенең 2019 йылға тиклем Эшмәкәрлек программаһы тәҡдим ителде\n10:51, 26 марта 2015 Сәйәсәт\nБашҡортостанда республика Хөкүмәтенең 2019 йылға тиклем Эшмәкәрлек программаһы тәҡдим ителде Фото: Олег Яровиков\nӨФӨ, 2015 йыл, 26 март. /«Башинформ» мәғлүмәт агентлығы/.\n25 мартта Өфөлә Башҡортостан Башлығы Рөстәм Хәмитов республика Хөкүмәтенең сираттағы ултырышын үткәрҙе. Унда республика Хөкүмәтенең 2019 йылға тиклем Эшмәкәрлек программаһы тәҡдим ителде.\n— Һуңғы биш йылда беҙ һәйбәт эшләнек, — тип билдәләне төбәк Башлығы. — Бөтә йүнәлештәр буйынса ла һөҙөмтәләр яҡшы. Әгәр ҙә 2009 йылда республика ҡаҙнаһына 70 миллиард һумлыҡ һалым һәм һалым булмаған килем инһә, 2014 йылда иһә был һан 100 миллиард тәшкил иткән. Йәғни дүрт йыл эсендә Башҡортостандың бюджетына керемдәр 30 процентҡа артҡан.\nПрограмманы әҙерләүгә Хөкүмәт Аппаратына ярты йыл самаһы ваҡыт бирелде.\n— Алдағы биш йылға ҙур маҡсаттар ҡуйыуыбыҙҙы дауам итәбеҙ, — тип һыҙыҡ өҫтөнә алды Рөстәм Хәмитов. — Һис шикһеҙ, иҡтисадтағы көрсөк күренештәре ҡаҙна килемен арттырырға булышлыҡ итмәй. Шуға ҡарамаҫтан, беҙ эш темптарын кәметергә йыйынмайбыҙ. Хөкүмәт эшен дөрөҫ ойоштороу, министрлыҡ хеҙмәткәрҙәренең эшмәкәрлеген әүҙемләштереү, ресурстарҙы экономиялау өлөшөндә резервтар бар.\nБашҡортостан Республикаһы Хөкүмәте Премьер-министры урынбаҫары – Башҡортостан Хөкүмәте Аппараты Етәксеһе Илшат Тажетдинов һүҙҙәренсә, Хөкүмәт эшмәкәрлегенең иҡтисади өлкәләге өҫтөнлөклө йүнәлештәре конкурентлы һәм инвестиция мөхитен булдырыуҙы, сәнәғәт, ауыл һәм урман хужалығы, ҡулланыусылар баҙары үҫешен, эшҡыуарлыҡ һәм туризмға булышлыҡ итеүҙе һәм башҡа йүнәлештәрҙе күҙ уңында тота. Уларҙы ғәмәлгә ашырыу һөҙөмтәһендә 2019 йылға тулайым төбәк продукты 1 триллион 863 миллиард һум тәшкил итергә тейеш.\n— Ауыл хужалығында төп ауыл хужалығы продукцияһын етештереүгә өҫтөнлөк биреләсәк. Шул иҫәптән инвестиция эшмәкәрлеген әүҙемләштереү, үҫемлекселек һәм малсылыҡ продукцияһын сығарыуҙы арттырыу, эшкәртеүсе предприятиеларҙың үҫеше иҫәбенә. Бында импортты алмаштырыуға, хужалыҡ итеүҙең кесе формаларына һәм кооперацияға булышлыҡ итеүгә лә иғтибар биреләсәк, — тип билдәләне Илшат Тажетдинов.\nПрограмманың икенсе бүлеге инфраструктура һәм территориаль үҫешкә арналған. Хөкүмәттең төп көсөн дөйөм ҡулланыштағы автомобиль юлдарын яҡшыртыуға, авария осраҡтарын кәметеүгә, транспорт хеҙмәттәренең сифатын күтәреүгә йүнәлтергә тәҡдим ителә. Граждандарҙы иҫке торлаҡтан күсереү дауам итәсәк.\nПрограмманың өсөнсө бүлеге хеҙмәт һәм мәшғүллек, һаулыҡ һаҡлау, мәғариф, мәҙәниәт, халыҡҡа социаль ярҙам өлкәләрен үҙ эсенә алған кеше потенциалын үҫтереү буйынса саралар комплексын күҙ уңында тота.\nПрограмманың һуңғы бүлегенә дәүләт идара итеү системаһын үҫтереү буйынса саралар ингән.\nБашҡортостан Башлығы республика Хөкүмәтенә 10 көн эсендә иҫкәрмәләрҙе иҫәпкә алып программаға төҙәтмәләр индерергә һәм уны ҡарауға тәҡдим итергә ҡушты.\nТеги: башҡортостан башлығы,бр хөкүмәте


Башҡорт шағиры Марсель Сәлимовтың шиғырҙары Мәскәүҙә интернациональ йыйынтыҡта баҫылып сыҡты // Мәҙәниәт | новости башинформ.рф\nБашҡорт шағиры Марсель Сәлимовтың шиғырҙары Мәскәүҙә интернациональ йыйынтыҡта баҫылып сыҡты\n16:13, 21 июля 2015 Мәҙәниәт\nМәскәүҙә «Автограф» тип аталған үҙенсәлекле китап донъя күрҙе. Интернациональ яҙыусылар союзы хәҙерге заман авторҙарына, XXI быуат башындағы яҙыусыларға китап-һәйкәл булдырырға ҡарар итте.\n«Был әҙәбиәт тарихы өсөн бик мөһим, — тип яҙа йыйынтыҡтың инеш һүҙендә проект етәксеһе, Халыҡ-ара интернациональ яҙыусылар союзы идараһы рәйесе Александр Гриценко. — «Автограф» китабы мәҙәни ҡомартҡы булырға тейеш. Беренсе том үҙҙәрен күрһәткән авторҙарға, ижади берекмә ағзаларына арналған, уларҙың барыһы ла һайлап алыу үткән».\nҠулъяҙма йыйынтыҡта танылған шағир Марсель Сәлимовтың, шулай уҡ Ивана Тертычный (Мәскәү) һәм Анатолий Яниҙың (Одесса) лирик һәм юмористик шиғырҙары урын алған.\nБаҫманың тиражы — биш мең дана. Тираждың бер өлөшө яҡын һәм алыҫ сит илдәге ҡалаларҙың китапханаларына ебәреләсәк.


БАШҠОРТОСТАНДА ХУЖАҺЫҘ ЕР ҠАЛМАЯСАҠ » «Йәшлек» гәзите | Газета «Йәшлек» | Официальный сайт газеты Йэшлек\nГазета "Йәшлек" » Яңылыҡтар архивы » БАШҠОРТОСТАНДА ХУЖАҺЫҘ ЕР ҠАЛМАЯСАҠ\n09.04.2011 БАШҠОРТОСТАНДА ХУЖАҺЫҘ ЕР ҠАЛМАЯСАҠ\nТөрлө категорияларға ҡараған ерҙәрҙе файҙаланыу, уларға хоҡуҡты раҫлау мәсьәләләре кешеләрҙе һәр ваҡыт ҡыҙыҡһындыра. Шуға ла бөгөнгө әңгәмәне Башҡортостан Республикаһының ер һәм мөлкәт мөнәсәбәттәре министры урынбаҫары Илдар Әминев менән ҡорҙоҡ.\n– Әйҙәгеҙ, көнүҙәк мәсьәлә – ер пайҙары хаҡында һөйләшеп алайыҡ. Бөгөн Башҡортостанда ауыл хужалығы тәғәйенләнешендәге ерҙәрҙе хосусилаштырыу кампанияһы нисек бара? Республикабыҙҙа нисә кеше ер пайына хоҡуғын рәсми теркәгән?\n– 2006 йылдың 1 ғинуарынан 2010 йылдың 1 ғинуарына тиклемге арауыҡта 350145 гражданға ауыл хужалығы тәғәйенләнешендәге ерҙәрҙән пай алыу хоҡуғы бирелде. Уларға бөтәһе 2 278 255 гектар ер тапшырылды. Бынын тыш, 367 крәҫтиән (фермер) хужалығы яңынан бушлай теркәү ҡағиҙәһе буйынса ер участкаларына хоҡуҡ алды. Был ерҙәр ҙә ауыл хужалығы тәғәйенләнешендәгеләр иҫәбенән.\nБөгөнгө көнгә килгәндә, 2011 йылдың 1 мартына бирелгән мәғлүмәттәр буйынса, ер пайына хоҡуғын 274 073 кеше теркәгән. Был – дөйөм халыҡтың 78,2 проценты. Бөтәһе ауыл хужалығы тәғәйенләнешендәге 1 761 860 гектар ер шәхси ҡулдарға күскән.\n– Ниндәй райондарҙа ерҙе хосусилаштырыу процесы әүҙем бара? Проблемалар булған урындар ҙа юҡ түгелдер?\n– Ер пайына хоҡуҡты рәсми теркәү буйынса Благовещен һәм Саҡмағош райондарына етеүселәр юҡ, ундағы барса халыҡ та был эште еренә еткереп башҡарып ҡуйған. Күпселек райондарҙа пайға хоҡуҡты теркәү эштәре аҙағына яҡынлашып килә. Ә бына Архангел, Балаҡатай һәм Дәүләкән райондарында кампания бик аҡрын бара. Уларҙағы халыҡ әүҙемләшә төшһөн ине.\nӘле республика хужалыҡтарында һәм ауылдарында дөйөм өлөшкә бирелгән ер участкалары менән идара итеү кеүек мөһим процестар бара. Шулай уҡ хужаһыҙ, бер кемгә лә кәрәкмәгән ер участкаларын муниципаль милеккә күсереү эштәре башҡарыла. Пайсылар араһында еренән баш тартҡандар ҙа булды, бындай ерҙәрҙе лә рәсми теркәп ҡуйырға кәрәк. ҡыҫҡаһы, башҡараһы эштәр байтаҡ. Проблемалар ҙа етерлек.\n– Беҙҙең редакцияға теге йәки был сәбәптәр арҡаһында ер пайҙары алыусылар исемлегенә инмәй ҡалған кешеләрҙән хаттар йыш килә. Улар араһында ер пайынан законһыҙ рәүештә мәхрүм ителгәндәр ҙә бар. Бындай хәлгә тарыған граждандар нимә эшләргә һәм ҡайҙа мөрәжәғәт итергә тейеш?\n– Билдәле булыуынса, ауыл хужалығы тәғәйенләнешендәге ерҙәрҙән пай алыусылар исемлеге урындағы хужалыҡ эсендә үткәрелгән махсус йыйылышта төҙөлдө. Икенсе төрлө итеп әйткәндә, был исемлекте һеҙҙең ауылдаштарығыҙ, күршеләрегеҙ төҙөй. Закон буйынса пайға хоҡуғығыҙ булған хәлдә лә, уны һеҙгә бирмәҫкә ҡарар сығарылған булһа, прокуратура органына йәки судҡа мөрәжәғәт итергә кәрәк. Башҡа юл ҡалмай. Тик тәүҙә тағы ла бушлай ер пайы алырға тейешле категорияға ҡараған кешеләрҙең исемлеген ҡарағыҙ. Был исемлекте «Йәшлек» гәзите генә лә әллә нисәмә тапҡыр баҫтырып сығарҙы.\nӘгәр суд ҡарары буйынса һеҙҙең ер пайына хоҡуғығыҙ бар тип табылһа, Рәсәй Федерацияһы законының 59-сы статьяһына ярашлы, был ҡарар хоҡуҡты дәүләт теркәүе аша үткәрергә юридик нигеҙ булып тора.\nРеспубликала халыҡҡа ауыл хужалығы тәғәйенләнешендәге ерҙәрҙе бушлай таратыу кампанияһы 2012 йылдың 1 ғинуарына тиклем оҙайтылды. Тимәк, хоҡуҡтарығыҙҙы раҫларға, ер пайын алырға әле ваҡытығыҙ бар.\nТик шуныһы – бындай мөнәсәбәттәрҙе көйләгән закон нормалары буйынса һеҙгә ер бирелергә тейеш булһа ла, законды үтәү өсөн ҡыйынлыҡтар сығыуы ихтимал. Мәҫәлән, һеҙ йәшәгән һәм эшләгән урында бушлай хосусилаштырылырға тейешле ерҙәр булмауы бар.\n– Беҙҙең гәзит уҡыусылар яҙған хаттарҙан күренеүенсә, ауыл хужалығы тәғәйенләнешендәге ерҙәр иҫәбенән граждандарға бирелгән участкаларҙың майҙанының ысынбарлыҡҡа тура килмәгән осраҡтар ҙа бар. Мәҫәлән, бер баҫыу 60 гектар тип билдәләп, пайсыларға бирелгән. Ерҙең яңы хужалары баҫыуҙы үлсәп ҡарағас, уның майҙаны ни бары 50 гектар ғына икәне асыҡланған. Бындай хәлгә ҡалған кешеләр нимә эшләргә тейеш һуң?\n– 2006 – 2007 йылдарҙа ауыл хужалығы тәғәйенләнешендәге ерҙәр иҫәбенән участкаларҙы бушлай хосусилаштырыуҙы ойошторғанда күҙ уңында тотолған ерҙәр быға тиклем урындағы ойошмаларҙа, предприятиеларҙа берҙәм ҡулланыла ине. Мәҫәлән, тотош колхозда күпме ер барлығы иҫәпләнде, ә бер айырым яландың сиктәре 100 процентҡа аныҡ билдәләнмәне.\nШул дөйөм майҙанды айырым өлөштәргә һәйбәтләп, һәр ҡағиҙәне үтәп бүлделәр тип әйтеп булмай. Участкаларҙың сиктәре декларацияланған майҙандар буйынса ғына билдәләнде.\nУрындарҙа ыҙан (межа) бүлеү кеүек эштәргә профессионалдарҙы ла саҡырып, еренә еткереп башҡармау аҡсаны экономиялауға ҡайтып ҡала, әлбиттә. Тик, «Һаран ике тапҡыр түләр» тигәндәге шикелле, мөлкәт, милек бүлгәндә һәр нәмәне еренә еткереп эшләү мотлаҡ. ҡытыршылыҡтар барыбер ҙә килеп сығасаҡ.\nХәҙер участканың координаттарын билдәләү өсөн урындарға сығып, уның ыҙан планын төҙөү талап ителә. Әгәр уның фактик майҙаны алдан билдәләнгәндән айырыла икән, был хаҡта дәүләт күсемһеҙ милек кадастр иҫәбенә үҙгәртеүҙәр индерергә кәрәк.\nОшондай кадастр хаталары киткән осраҡта хоҡуҡты билдәләүсе төп документтарға – район хакимиәтенең бушлай ер участкаһы биреү тураһындағы ҡарарына һәм пайсыларҙың ергә хоҡуғын дәүләт теркәүе таныҡлығына үҙгәртеүҙәр индерергә кәрәк.\nӘлбиттә, дөйөм ер участкаһы майҙанының кәмерәк булып сығыуы пайсыларҙың ер өлөшөн кәметеүгә нигеҙ булып тормай. Ер пайының дәүләт теркәүе таныҡлығында билдәләнгән майҙан шул килеш ҡала.\n– ҡайһы бер кешеләр, ауыл хужалығы тәғәйенләнешендәге ерҙәр иҫәбенән бирелгән пайға хоҡуғын рәсми раҫлап, кәрәкле һалымды түләй ҙә башлаған. Тик ер пайҙарының ҡайҙа икәнлеген бөтөнләй аңламайҙар, күргәндәре лә юҡ, уларҙың ниндәй маҡсатта һәм кем файҙаланғанын да белмәйҙәр. Ошондай осраҡтар бик йыш күҙәтелә. Ерҙе шәхси ҡулдарға тапшырыу процесы, ғөмүмән, нисек башҡарылырға тейеш?\n– «Башҡортостан Республикаһында ер мөнәсәбәттәрен көйләү тураһында»ғы Закондың 21-се статьяһына ярашлы, ер пайҙарының буласаҡ хужаларының исемлеге дөйөм йыйылыштарҙа раҫлана. Әлбиттә, исемлектәрҙе төҙөү нормалары ла Закон менән көйләнә, бушлай ер алырға хоҡуғы булғандар категорияһы алдан уҡ билдәле.\nЕр пайының ҡайҙа урынлашҡанлығы әйтелмәй. Сөнки ул айырым ер участкаһы булып иҫәпләнмәй, пайҙың сиктәре лә билдәләнмәй. Уның майҙаны документта ғына күрһәтелә. ҡыҫҡаһы, бер кем дә һеҙҙе баҫыуға алып барып: «Бына ошо ер һеҙҙеке», – тип күрһәтеп йөрөмәйәсәк.\nЕр пайын файҙаланыу, ҡуртымға биреү, һатыу, йә булмаһа, уға ҡағылышлы башҡа килешеүҙәр төҙөү тураһында хәбәрҙар булыу өсөн үҙеңә лә дөйөм йыйылыштарҙа ҡатнашырға кәрәк. Был эште ышаныслы кешегә (доверенное лицо) тапшырып ҡуйырға ла мөмкин. Шул осраҡта ғына ерегеҙ менән нисек файҙаланырға йыйынғандарын, уның ҡуртымға бирелгән, йә булмаһа, бирелмәгән булыуы хаҡында белеп буласаҡ. Үҙегеҙҙең өлөшөгөҙҙө тулыһынса контролдә тотоғоҙ. Пай ерегеҙҙе ҡуртымға бирәһегеҙ икән, юридик яҡтан дөрөҫ килешеү төҙөү хаҡында онотмағыҙ.\nБер нәмә лә эшләгеһе килмәгәндәр ер пайынан баш тартыу мөмкинлегенә лә эйә.\nЕр пайы, бөтә ер участкалары ла кеүек үк, тик төп тәғәйенләнешендә генә файҙаланылырға тейеш. Пайҙарҙы ауыл хужалығы продукцияһын етештереү өсөн файҙаланалар.\n– Ер пайының хужаларын ниндәй перспектива көтә? Ул ниндәй ҙә булһа дивидендтарға өмөт итә аламы? Әллә ер пайын алыу менән өҫтәмә бурыстар, проблемалар ғына артамы?\n– Дөрөҫөн генә әйткәндә, ер участкаһының өлөшләтә хужаһы булыу еңелдән түгел. Милектең өлөшләтә ҡатнашыусыһы булыу, фатирмы ул, йорт булһынмы, һәр ваҡыт проблемалы. Бөтә эштәрҙе лә башҡа хужалар менән берлектә кәңәшләшеп һәм дөрөҫ итеп алып барырға кәрәк. Был инде һалым, дәүләт пошлинаһын түләүгә лә, ҡуртымға биреүгә лә ҡағыла.\nӘлбиттә, һәр бер хужа ер пайын файҙаланыуҙан ниндәйҙер килем алырға тейеш. Мәҫәлән, пайҙы ҡуртымға биреүҙән аҡса йәки натураль продукт һорарға мөмкин. Килешеү ярҙамында ниндәйҙер хеҙмәт күрһәтергә лә була.\nШулай ҙа онотмаһағыҙ ине – ауыл хужалығы продукцияһын етештереү һәр ваҡытта ла килем килтерә торған тармаҡ түгел. Үткән йылды ғына иҫкә төшөрәйек – ҡоролоҡ арҡаһында килем булмауы ғына ла түгел, юғалтыуҙар ҙа күп булды. Шуға ла ерҙе файҙаланып, әллә ниндәй ҙур байлыҡ туплау тураһында артыҡ хыялланырға кәрәкмәйҙер. Әммә ер, тупраҡ үҙенә әсе тирен һалғандарға мотлаҡ уңыш бирәсәк.\n– Пайҙың хужаһы ерен тәғәйенләнеше буйынса, йә булмаһа, бөтөнләй ҡулланмаған осраҡта нимә буласаҡ?\n– Ер участкаһының өлөшләтә хужаһы булған граждан милкен дөрөҫ ҡулланмай икән, уның пайын көсләп тартып алыуҙы көйләгән дөйөм ҡағиҙәләр бар. Был «Ауыл хужалығы тәғәйенләнешендәге ерҙәр әйләнеше тураһында»ғы Федераль закондың 6-сы статьяһындағы 4-се пунктҡа ярашлы башҡарыла. Пайҙы тартып алыу өсөн суд ҡарары кәрәк буласаҡ.\nӘгәр ер өлөшөнә хоҡуҡ дәүләт тарафынан теркәлмәгән йәки уның хужаһы милкен өс йыл рәттән ҡулланмай икән, был ер бер кемгә лә кәрәкмәгән булып иҫәпләнә. Ул суд ҡарары менән муниципаль милеккә күсерелә ала.\n– БР Ер һәм мөлкәт мөнәсәбәттәре министрлығының коллегияһы ултырышында республикалағы ер участкаларының яртыһының бер кемдеке лә булып теркәлмәүе тураһында әйтелде. Шул уҡ ваҡытта илдә дәүләттең иҡтисадҡа ҡыҫылышын кәметеү буйынса стратегик курс та иғлан ителде. Был республикалағы ер участкаларының бөтәһе лә хосусилаштырылып бөтәсәк тигәнде аңлатамы? Ер участкаларын хосусилаштырған ваҡытта урындағы халыҡ өҫтөнлөктәр менән файҙаланасаҡмы?\n– Һүҙ ерҙе, Рәсәй Федерацияһының, Рәсәй Федерацияһы төбәктәре һәм муниципалитеттары милкен дәүләт мөлкәте итеп теркәүҙе бер ни тиклем сикләү тураһында бара. Республика һәм муниципаль берәмектәр ер участкаларына хоҡуғын рәсми раҫлаһын өсөн был участкаларҙы формалаштырырға, кадастр иҫәбенә ҡуйырға кәрәк. Бының өсөн күп кенә ваҡыт һәм аҡса кәрәклеге аңлашыла.\nЕрҙе шәхси ҡулдарға тапшырыуға килгәндә, бында закон менән нығытылған ҡағиҙәләр бар.\nБеренсе – дәүләт йәки муниципаль берәмек иҫәбендә булған ер участкаларын шәхси милек итеп алыу өсөн аҡса түләргә тура киләсәк. Бының өсөн граждандар һәм юридик шәхестәр конкурстар, аукциондарҙа ҡатнашасаҡ.\nИкенсе – быға тиклем ҡуртымға бирелгән ер участкаларын һатып алыу. Бындай осраҡта алдан ҡуртымға алған кешеләр өҫтөнлөк менән файҙалана.\nӨсөнсө – шәхси милеккә ҡараған биналар, төҙөлөш объекттары, төрлө ҡорамалдар ултырған ер участкаларын бушлай йәки түләүле юл менән хосусилаштырыу. Бындай осраҡта объекттарҙың хужалары өҫтөнлөктәр менән файҙалана.\nДүртенсе – юридик шәхестәр ер участкаһын ғүмерлеккә ҡулланыу хоҡуғын түләүле нигеҙҙә шәхси милке итеп раҫлай йәки ҡуртымға ала ала.\nБишенсе – граждандар ғүмерлеккә мираҫҡа ҡалдырылған ер участкаларын шәхси милке итеп бушлай теркәй.\nАлтынсы – «Башҡортостан Республикаһында ер мөнәсәбәттәрен көйләү тураһында»ғы Закондың 10-сы статьяһына ярашлы, граждандарға һәм юридик шәхестәргә торлаҡ төҙөү өсөн ер участкаһы бер тапҡыр бушлай бирелә.\nКүреүебеҙсә, өҫтөнлөктәр менән файҙаланыусыларҙың исемлеге ярайһы ғына. Бында бөтәһе лә кешеләрҙең һәм юридик шәхестәрҙең мөмкинлектәренә бәйле.\n– Илдар Сәғитович, әңгәмәгеҙ өсөн ҙур рәхмәт! Һеҙҙең менән артабан да әүҙем хеҙмәттәшлек итергә өмөт итәбеҙ!\nӘңгәмәнең һорауҙары, башлыса, «Йәшлек» гәзите редакцияһына килгән хаттарҙа күтәрелгән мәсьәләләргә нигеҙләнеп төҙөлдө. Мәләүез районынан Зөфәр Алтынсура ауылда йәшәүселәргә йорт төҙөү өсөн ерҙең тик аукцион йәки конкурстар менән генә бүленәсәгенә борсолоу белдереп хат яҙғайны. Яуаптарҙан күренеүенсә, Законға ярашлы, граждандарға ерҙе туранан-тура тапшырыу мөмкинлеге лә бар.\nБелорет районының Аҙналы ауылынан Хәлим Муллағәлләмов ер участкаларының алдан билдәләнгән майҙаны ысынбарлыҡҡа тап килмәгән, кәмерәк булыу осраҡтары мәсьәләһен күтәрҙе. Әңгәмә барышында быға ҡағылышлы һорауға ла асыҡлыҡтар индерелде.\nӘлбиттә, иң күп хат, һорау ауыл хужалығы тәғәйенләнешендәге ерҙәрҙән бер тапҡыр бушлай пай алыусылар исемлегенә инмәй ҡалғандарҙан яуа. 45 йыл эш стажы булған, колхозда тимер иретеүсе, пенсияға тиклем ауыл советында эшләүсе Белорет районының Әзекәй ауылынан Сәлих Сәйәхов һәм башҡа бик күп гәзит уҡыусыларыбыҙға яуап итеп, ошоно әйтке килә: пай алырға хоҡуғы булғандарҙың категориялары закон буйынса нығытылған. Исемлекте тағы ла бер тапҡыр ҡарағыҙ, ул «Йәшлек»тең 19 мартта сыҡҡан һанында ла баҫылды. Әгәр һеҙҙе законһыҙ рәүештә пайһыҙ ҡалдырһалар, судҡа мөрәжәғәт итеүҙән башҡа юл юҡ. Тик был эште оҙаҡҡа һуҙмаҫҡа кәрәк.


Өс «алтын» беҙҙекеләргә көс өҫтәмәне… » «Йәшлек» гәзите | Газета «Йәшлек»\nГазета "Йәшлек" » Спорт » Өс «алтын» беҙҙекеләргә көс өҫтәмәне…\n27.01.2019 Өс «алтын» беҙҙекеләргә көс өҫтәмәне…\nРәсәй йыйылма командаһы биатлонсылары Донъя кубогының дүртенсе этабында өс «алтын»лы булһа, уҙғанында иһә бөтөнләй миҙалһыҙ ҡалды.\nИң яҡшы һөҙөмтә – бишенсе урын. Ир-ат һәм ҡатын-ҡыҙ эстафета командалары «алтын» составтарында үҙгәреш кисереп, икеһе лә финишта бишенсе булды. Ундағы сығыштарына ҡағылғанда, Малышко үҙ этабын уңышһыҙ үтеп, команданы ҡыйын хәлгә ҡалдырҙы. Ҡыҙҙарыбыҙ ҙа бер Юрлова-Перхтты ғына ҡалдырып, яңыртылған состав менән призлы урынға күтәрелә алманы. Өсөнсө этапта йүгергән тәжрибәле Старых та, атыу рубежында хаталанып, командаға файҙа килтермәне.\nДөйөм старт ярышында ла беҙҙекеләр мәргәнлек етмәү арҡаһында уртансылар рәтендә булды. Команда лидеры Александр Логинов финишта 17-се булһа, Евгений Гараничев – 16-сы һәм Матвей Елисеев 24-се булып килде. Ҡыҙҙарҙан Юрлова-Перхт – 17-се, Старых – 18-се, Миронова – 20-се һәм Морозова 28-се һөҙөмтә күрһәтте.\nМилләт-ара кубогында Рәсәй йыйылма командаһы ҡыҙҙары, Франциянан ҡала, икенсе урында булһа, ир-аттарыбыҙ, өсөнсө урында урынлашҡан немецтарҙан ике генә мәрәйгә ҡалышып, әлегә дүртенсе баҫҡыста урын алды.\nКисә Италияла алтынсы этап башланды.\nIBU кубогы ярыштарында ла спортсылар көс һынашыуын дауам итә. Яҡташыбыҙ Антон Бабиков спринтта өсөнсө ваҡыт күрһәтеп, эҙәрлекләүҙә алтын миҙал яуланы. Шуға ҡарамаҫтан, төп команда етәкселеге ниңәлер уны ярышҡа йәлеп итмәй. Малышконы күптән алмаштырырға ваҡыт, сөнки уның һөҙөмтәһе юҡ. Тик киләһе этапҡа ла уны составта ҡалдырҙылар.\nИталияла ир-ат составында яңыларҙан Александр Поварницын менән икенсе яҡташыбыҙ Эдуард Латипов бар. Тик улар йүгерәме- юҡмы – әлегә билдәһеҙ.


Спорт » Страница 9 » Архив газеты "Йәшлек"\nӨфө Ванкувер геройҙарын ҡаршы алды Яңылыҡтар » Спорт\nҠайттылар. Паралимпия геройҙары – дүрт алтын менән бер көмөш миҙалды муйынына таҡҡан яҡташыбыҙ Ирек Зарипов, өс алтын миҙал менән ике көмөш миҙалға эйә булған Кирилл Михайлов һәм был юлы уңыш йылмаймаған, әммә заманында Паралимпия уйындарының дүрт тапҡыр чемпионы булған Ирек Маннанов тыуған яҡтарына әйләнеп ҡайтты. Ваҡыттың иртә булыуына ҡарамаҫтан, уларҙы ата-әсәләре, ғаиләләре, туғандары, дуҫтары, Башҡортостан Республикаһының йәштәр сәйәсәте, спорт һәм туризм министры Александр Никерин, журналистар алҡыштарға күмеп ҡаршы алды.\n– Мин был уңышҡа дүрт йыл буйына килдем. Тик бер уйында ғына дүрт тапҡыр юғары подиумға күтәрелеүем башҡа һыймаҫлыҡ хыял һымаҡ тойолдо. Бик шатмын һәм бәхетлемен. Был еңеүҙәремде ғаиләмә, улыма, бигерәк тә әсәйемә бағышланым. Улар миндә өмөт осҡоно ҡабыҙмаһа, белмәйем, был ваҡытта ҡайҙа һәм нимә менән шөғөлләнгән булыр инем... – тине Паралимпия асышы Ирек Зарипов.\nБерәүҙәр ымһына, икенселәр баш вата... Яңылыҡтар » Спорт\nЕҢЕҮЕН-еңделәр, тик ниндәй көс менән бит әле. Голы ла уйламағанда Түбәнге Кама ҡалаһының милли геройына әүерелгән ҡапҡа һаҡсыһы Касутиндың ҡапҡаһына барып ояланы. Тимәк, был юлы Хоҙай Тәғәлә ҡунаҡтар яғында булғандыр. Мөмкинлектәр ҙә, өҫтөнлөк тә юлаевсылар яғында булды-булыуын. Тик әлеге лә баяғы һөҙөмтәгә әйләндерә алманылар. Бер ваҡыт хатта күршеләрҙең ҡапҡаһына ҡапыл инеп сыҡҡан шайбаны ла күрмәй, иғтибарһыҙ ҡалдырҙылар. Быға тиклем бындай осраҡтың булғаны юҡ ине шикелле. Булһа була икән...\nШуға ҡарамаҫтан, осрашыу дауам итте. Хужалар ҙа иҫәпте тигеҙләргә ашыҡманы, ҡунаҡтар ҙа һаҡланыбыраҡ уйнап, бәхетте контрһөжүмдә эҙләне. Әлбиттә, «Нефтехимик»тың уйынды ҡотҡарырға мөмкинлеге булды. Тик был юлы ҡапҡасыбыҙ Александр Еременко ҡапҡабыҙҙы амбразурала торғандай һаҡланы. Был еңеүҙә уның өлөшө бик ҙур.\n«Салауат»тың «ат»ын ҡороҡланылар Яңылыҡтар » Спорт\nМәсхәрә. Нервы ҡаҡшатҡыстар…. Бындай уйын менән ниндәй өмөт булһын? Команда ла юҡ, етәкселәре лә исем өсөн… Дәғүәсеһе лә уртансы команда! Шуға ла осрашыуҙары ябай, көсөргәнешһеҙ, төҫһөҙ. Ҡайҙа булған беренсе «пятерка», ҡайҙа һуға профессиональ һаҡсылар? Ғөмүмән, ҡайҙа булған КХЛ-дың даими беренселеге еңеүсеһе? Быков ҡайҙа ҡарай? Ҡайҙа? Ярай, икенсе уйында мөмкинлектәрҙе файҙалана алманыҡ та икән, ти. Ә был уйында мөмкинлектәребеҙ ҙә булманы бит. «Нефтехимик» командаһы өфөләрҙе аяҡ-ҡулдарынан «бәйләп һалды» бит. Ысҡыныр өсөн береһе лә тырышлыҡ күрһәтмәне, исмаһам. Плей-офф бомбардиры Александр Радулов бөтөнләй иңенә алған яуаплылыҡты еренә еткермәй, тигеҙ ерҙә ҡолап, аптырап, судьяларҙан күҙен алманы. Өфөләрҙең рәтен нығытыр өсөн килгән, элек ЦСКА-ла сығыш яһаған Петр Счастливый ҙа ышанысты аҡлай алмай ыҙалана. Нимә уларҙың һәр береһен тәнҡитләргә? Командабыҙ был уйынға әҙерлекһеҙ сыҡты.\nВанкуверҙан – ун миҙал! Яңылыҡтар » Спорт\nБашҡортостан егеттәре Ирек Зарипов менән Кирилл Михайлов барыһын да таң ҡалдырҙы. Ванкуверҙа X Паралимпия уйындарына йомғаҡ яһалды. Рәсәй йыйылма командаһы, бөтәһе 38 – 12 алтын, 16 көмөш һәм 10 бронза миҙал яулап, дөйөм команда иҫәбендә беренсе урынды яуланы. Юғары пробалы миҙалдар һаны буйынса беҙҙе тик Германия командаһы (13 миҙал) ғына уҙҙы. Ни тиһәң дә , уларҙа – ун өс алтын! Әммә пьедесталға бер илдең дә спортсылары беҙҙекеләр кеүек йыш күтәрелмәне!\nБеҙҙекеләр Паралимпиадала милли рекордты яңыртты. Ватандаштарыбыҙ быға тиклем 33 награданан арттыра алғаны юҡ ине. Башҡортостандан ғына ла 26 йәшлек Ирек Зарипов дүрт алтын һәм бер көмөш миҙал яулаһа, Мишкә районы егете Кирилл Михайлов өс алтын менән ике көмөш миҙалға лайыҡ булды.\nКүршеләр бирешергә уйламай Яңылыҡтар » Спорт\nБеҙ «Салауат Юлаев»тың уйынына өйрәндек шикелле. Башлыса, һаҡланыбыраҡ уйнаныҡ, әммә һөжүмде лә онотманыҡ. Әлбиттә, беҙҙең ҡапҡа янында ҡурҡыныс осраҡтар йыш булды, шуға күрә ҡапҡа һаҡсыбыҙ маҡтауға лайыҡ. Бишенсе осорға сыҡҡанда, тәрбиәләнеүселәремә, уйынды оҙаҡҡа һуҙмаҫ өсөн тиҙерәк гол индерегеҙ, тип әйткәйнем, сыҡтылар ҙа уңышҡа өлгәштеләр. Маладис!\nБына шулай тип һығымта яһаны ике команданың баш тренерҙары. Икеһе лә хаҡлы. Беренсе осрашыуҙа юлаевсылар дәғүәсеһен пыран-зыран килтерһә, икенсеһендә, күпме тырышмаһындар, «Нефтехимик»тың ҡапҡаһына «асҡыс» таба алмай ыҙаландылар. Ҡапҡа һаҡсылары ла күп осраҡта ҡотҡарҙы. Әммә Григоренко, Пережогин, Радулов кеүек һөжүмселәрбеҙ, сәкәндәре кәкрәйгәндәй, шайбаны ҡапҡаға тура бәрә алмай этләнде.\nТуғыҙ «алтын»дың алтауһы – Башҡортостан егеттәрендә! Яңылыҡтар » Спорт\nИрек Зарипов менән Кирилл Михайлов йәнә еңеү яуланы. Башҡортостан паралимпиясыһы Ирек Зарипов, йәнә уңышҡа өлгәшеп, быға тиклем яулаған ике алтын миҙалы янына тағы икәүҙе өҫтәне. Өсөнсө юғары уңышҡа биатлон буйынса шәхси беренселектә өлгәшһә, һуңынан 10 саҡрым араға саңғыла йүгереүҙә финиш һыҙығын беренсе булып үтте.\nШулай уҡ тағы бер яҡташыбыҙ – Мишкә егете Кирилл Михайлов та Паралимпия уйындарының ике тапҡыр чемионы исеменә лайыҡ булды.\nӘле Рәсәй спортсылары, туғыҙ алтын, 12 көмөш һәм ете бронза миҙал яулап, дөйөм команда беренселегендә беренсе урында килә.\nАҡылға ултырттылар Яңылыҡтар » Спорт\nБына шулай була ул. Һабаҡ бирҙеләрме?.. Бирҙеләр. Колесниктың тишелгән башы өсөн «Салауат»тар күрше өлкәнең хоккей клубын мәсхәрәле тар-мар итте – 8:1 иҫәбенә еңде.\nЕкатеринбург хоккейсылары, башын ҡайҙа тығырға белмәй, боҙҙа өйрөлөп-сөйрөлдө... «Салауат Юлаев» командаһы осрашыуҙың тәүге минутынан уҡ хужаларҙы ҡыҫырыҡлап, икенсе осорға ҙур өҫтөнлөк менән сыҡты. «Автомобилист» командаһы, быға тиклем өс уйында ла тоғро һаҡта торған ҡапҡасыһын алмаштырһа ла, ҡунаҡтарға ҡаршы бер ни ҡыла алманы. Шайбалар ҡапҡаларына нисек «ояланы», шулай осор буйына ишәйгәндән-ишәйҙе. Голдарҙы Владимир Антипов, Александр Радулов, Александр Пережогин, Патрик Торесен, Константин Кольцов, Виктор Козлов һәм ике тапҡыр Мирослав Блатяк индерҙе.\nКире ҡайтырға << 1 5 6 7 8 9 10 11 12 13 47 >> Киләһе бит


Ниңә халыҡ министрлыҡты әрләй? » "Йәшлек" гәзите\nГазета "Йәшлек" » Рубрикалар » Ниңә халыҡ министрлыҡты әрләй?\nНиңә халыҡ министрлыҡты әрләй?\nКүгәрсен районынан Владик Ҡыҙрасов исемле әүҙем гәзит уҡыусыбыҙ беҙгә “Йәшлек” гәзитенә ҡушымта рәүешендә Ялыуҙар гәзите асырға тәҡдим итеп шылтыратты. Хәҙерге гәзиттәрҙә башҡорт халҡының аһ-зарҙары күрһәтелмәй, тигән фекерҙә ул. Шул уҡ көндә Асҡын районынан Нурулла Хәсәнов тигән ағай, “Йәшлек” гәзитенә ярҙам һорап мөрәжәғәт иткәндән һуң ауылдарҙа “Россия” каналы күрһәтә башланы, тип рәхмәт әйтеп шылтыратты. Матбуғат һүҙенең көслө булыуын һыҙыҡ өҫтөнә алды. Әле күрһәтелгән ошо миҫал нимә тураһында һөйләй һуң? Беренсенән, “Йәшлек”кә ышанысығыҙ булғаны, шылтыратыуығыҙ өсөн ҙур рәхмәт, ике гәзит уҡыусыбыҙҙың да фекере бик ҡиммәт. Икенсенән, һәр кем шуны аңларға тейеш – бөтә ялыуҙар ҙа гәзит биттәрендә урын ала алмай. Халыҡҡа ярҙам итергә тырышыуҙың төрлө юлдары бар. Беҙгә килгән бер генә хат һәм шылтыратыу ҙа иғтибарһыҙ ҡалдырылмай, мәсьәлә төрлө ысул менән хәл ителә. Шуға ла, рәхим итеп, хаттар яҙығыҙ, шылтыратығыҙ!\nДуҫтар, ә шулай ҙа, һеҙ нисек уйлайһығыҙ, башҡорт халҡына ялыуҙар гәзите кәрәкме икән? Ҡыҙыҡ ҡына идея, шулай бит? Владик Ҡыҙрасов шулай уҡ башҡа тәҡдимдәрен дә еткерҙе. Быйыл милли батырыбыҙ Салауат Юлаевтың тыуыуына 260 йыл тула. Ошо уңайҙан легендар шәхескә арналған сараларҙы республика кимәлендә ойошторорға кәрәк, ти ул. Салауат Юлаевтың тыуған көнөн теге йәки был урында, айырым-айырым ғына байрам иткәнсе, ҙурҙан ҡубып, лайыҡлы итеп үткәреү яғында. Салауат Юлаевҡа арналған республика сараһының йыл һайын Торатау эргәһендә ойошторолоуы яҡшы булыр ине, тигән тәҡдиме лә бар. Шулай уҡ гәзит уҡыусыбыҙҙы Салауат Юлаевтың Ағиҙел ярындағы һәйкәленең торошо борсой. Ысынлап та, атлы Салауат Өфөнөң генә түгел, илебеҙҙең иң мәшһүр һәйкәлдәренең береһе. Уны һаҡларға тейешлегебеҙ, тәүлегенә 24 сәғәт буйы күҙәтергә кәрәклеге аңлашыла. Шуға ла һәйкәлдең әле теге, әле был урыны бысранған, емерелгән, тигән һүҙҙәрҙең сығыуы халыҡты әрнетә. Иғтибарҙың арттырылыуы артыҡ булмаҫ ине.\nБөрйән районынан Сафуан Йәғәфәров исемле гәзит уҡыусыбыҙ Башҡортостан Республикаһының Ауыл хужалығы министрлығы вәкилдәрен әрләү өсөн беҙгә шылтыратты. Юҡтан түгел – былтыр “Йәшлек” гәзитендә БР ауыл хужалығы министры урынбаҫары менән ойошторолған “тура бәйләнеш”тән һуң уның улы ла, фермерлыҡ менән шөғөлләнеп, “Башланғыс фермер” программаһында ҡатнашырға теләгән. Ләкин программаның шарттары үҙенә тура килмәгәнлектән, был хыялынан баш тартырға мәжбүр булған.\nХөрмәтле Сафуан ағай! Программаның төп маҡсаты – фермерҙар араһында дәғүәселеккә һәләтле булғандарҙы арттырыу, ауыл ерендә эш урындары булдырыу, хужалыҡтарҙа ҡул эшен техника менән алмаштырырға тырышыу, уларҙағы матди-техник базаны нығытыу. Үкенескә күрә, бер генә программа ла бөтә кешенең дә мөмкинлектәренә тап килә алмай, был мөмкин булмаған хәл. Эшен башлап ҡына торған фермерҙарға ярҙам итеүсе программаны тәнҡитләүселәр күп булды. Шуға ла уны үткән йылда бер аҙ үҙгәрттеләр. Быға тиклем эшен башлаусы фермерҙың йәше 60-тан артмаҫҡа, ауыл хужалығы буйынса урта йәки юғары белеме булырға тейеш ине. Был талаптар бөтөрөлдө. Грант алырға теләгән кеше үҙ хужалығының хужаһы булырға тейеш. Һәм, әлбиттә, дәүләт ярҙамы ауыл хужалығына бөтөнләй ҡыҫылышы булмағандарға бирелмәй – кешенең был тармаҡта кәмендә өс йыл эш стажы булырға тейеш. Һеҙҙе эшен башларға теләгән кешенең, грант алыу өсөн башҡа шарттар менән бер рәттән, хужалығында тағы ла өс кешегә эш урыны булдырырға тейешлеге аптырата. Белгестәр был шартты ошолай тип аңлата: гранттар бер кешегә генә ярҙам итеү өсөн түгел, эш урындары булдырыу кеүек социаль мәсьәләләрҙе лә хәл итеү өсөн дә бирелә. Гранттың суммаһы аҙ түгел – 1,5 миллион һумға тиклем булыуы мөмкин. Республика бюджетынан кире һорап алмау шарттары (кредит та, ссуда ла түгел) менән аҡса бирелә. Шуға ла грант алыусыға аныҡ бурыстар ҡуйылыуы тәбиғи. Программа – ул тәҡдим һәм унда ҡатнашыу-ҡатнашмау һәр кемдең үҙ ихтыярында. Был программанан башҡа икенселәре лә бар. Улар менән урындарҙағы ауыл хужалығын көйләүсе ойошмаларға мөрәжәғәт итергә кәрәк.\nҠәҙерле гәзит уҡыусыларыбыҙ! Һеҙҙең хаттар, шылтыратыуҙар беҙгә бик кәрәк. Ләкин үҙебеҙгә ҡарата хөрмәт һәм аңлау ҙа талап итергә теләйбеҙ – һорауҙарығыҙ аныҡ булһын, исем-шәрифегеҙҙе атап, әхлаҡ-әҙәп кәртәләренән сыҡмай ғына һөйләшеү алып барайыҡ!\nСығыу ваҡыты 14-03-2014, 06:08 | Ҡаранылар: 1002\nАуыл хужалығында миллион һумһыҙ ғына нисек эш башларға?


Өфөлә эшҡыуарҙар өсөн бушлай консультациялар үтәсәк // Иҡтисад | новости башинформ.рф\nӨфөлә эшҡыуарҙар өсөн бушлай консультациялар үтәсәк\n13:52, 24 января 2011 Иҡтисад\nӨфө эшҡыуарҙар берләшмәһе Йәмәғәт ҡабул итеү бүлмәһендә Өфө эшҡыуарҙарын яҡын арала бәләкәй һәм урта эшҡыуарлыҡ эшмәкәрлеге мәсьәләләре буйынса бушлай дүрт консультация көтә. Улар эшҡыуарҙарҙың мәғлүмәтлелеген һәм юридик яҡтан белемен арттырыу маҡсатында ойошторола.\n26 ғинуарҙа «Реклама. Өфөлә хеҙмәт һәм тауарҙарҙы алға һөрөү» темаһына консультацияны «Респект» хоҡуҡ компанияһының бүлек начальнигы Эдуард Шәрәфетдинов үткәрәсәк.\n3 февралдә «Респект» һөнәри белем биреү институтының коммерция директоры Вероника Воронина «Нисек яңы эш асырға» темаһына консультацияһын тәҡдим итә.\n10 февралдә «Килешеүҙәрҙе нисек дөрөҫ төҙөргә» темаһына «БизнесЯрҙам» яуаплылығы сикләнгән йәмғиәтенең юрисконсульты Юлия Чебакова кәңәштәрен бирәсәк.\n16 февралдә «Бизнес-партнер» компанияһы директоры урынбаҫары Диана Киселева «Һалым һалыуҙы оптималләштереү һәм бухгалтер иҫәп-хисабын алып барыуға сығымдарҙы кәметеү» темаһына мәғлүмәт бирәсәк.\nКонсультациялар 16 сәғәттән 18-гә тиклем үткәрелә. 241-47-44 телефоны аша алдан яҙылыу мотлаҡ. Офистың адресы: Өфө, СССР-ҙың 50 йыллығы урамы, 48/1.\nТеги: консультациялар, эшҡыуарлыҡ


Материалы за 14.08.2008 » Архив газеты "Йәшлек"\nҒәйепле язаһыҙ ҡалмаҫ Сәйәсәт\nКөньяҡ Осетияла барған ҡан ҡойош берәүҙе лә битараф ҡалдырмағандыр, моғайын. Илебеҙҙең барлыҡ киң мәғлүмәт саралары ла был мәғәнәһеҙ һуғышты тейешенсә яҡтыртырға тырышты. 8 августа Грузия тарафынан башланған һуғыш Рәсәй Ҡораллы Көстәре ярҙамы менән 12-һе көнө туҡтатылһа, Грузия Президенты Михаил Саакашвили кисә Рәсәй һәм Франция Президенттарының ҡан ҡойошто туҡтатыу тураһындағы документының төп принциптары менән килешкән. Әммә осетиндарға ҡаршы геноцид алып барыуын һаман да танырға теләмәй, үҙен, киреһенсә, бәләгә тарыусы итеп күрһәтергә тырыша. Йәнәһе, Рәсәй Грузияға һөжүм иткән булып сыға.\nҠан ҡойошто башлаусы барыбер үҙ язаһын аласаҡ. Был йәһәттән тикшереү эштәре ҡуҙғатылған да инде.\nДуҫлыҡты аҡыл нығыта, иҫәрлек – ҡыйрата Сәйәсәт\nКавказ йәнә янар тауға әйләнде. Грузия, Көньяҡ Осетия, Абхазия тирәhендәге ваҡиғалар, бер ҡуйырып, бер тынып дауам итә торғас, ҡан ҡойошҡа барып етте. Был ваҡиғаларҙағы АҠШ, Европа Союзы, НАТО, Украинаның «тырышлығы» хаҡында айырым hөйләшергә форсат булыр әле. Бөгөн беҙ hүҙҙе Рәсәй менән Грузия мөнәсәбәттәренең тарихына арнарға булдыҡ. Сөнки бөгөнгө хәлдәргә баhа биреү өсөн үткәндең асылын аңлау мотлаҡ.\nНур hибеүсе ҡояш hин беҙгә! Мәғәриф\nТормошта ябайлығы, ихласлығы, тойғо-хистәргә бай булыуы менән айырылып торған кешеләр осрай. Улар менән hөйләшhәң, аралашhаң, ниндәйҙер күңел тыныслығы, йылылыҡ тояhың, кәйефең күтәрелә, яңы мәғлүмәттәр алаhың. Бындайҙарҙың булмышына hәр кешегә ҡарата ябай ғына итәғәтлек, ихлас мөнәсәбәт hалынған. Флорида Мөхәмәтғәлина ла ошо матур hыҙаттарға эйә.


“Янып йәшәргә кәрәк!”\n5 Февраль 2019, 15:30\nСағыу, һөйкөмлө, торған ерендә ут сығара! Лилиә Дәүләтбаева тап шундайҙарҙан. Йылмайыуы һәм харизмаһы менән донъяны тултырыр – тәү күреүҙән үк ошондай итеп күҙ алдыма баҫты ул.\nСағыу, һөйкөмлө, торған ерендә ут сығара! Лилиә Дәүләтбаева тап шундайҙарҙан. Йылмайыуы һәм харизмаһы менән донъяны тултырыр – тәү күреүҙән үк ошондай итеп күҙ алдыма баҫты ул. Уның егәрлелеге һәм эшкә һәләтлелеге һоҡландыра мине, үҫешкә этәргес бирә. Ундайҙар эргәһендә үҙең дә үҙгәрәһең, бүтәнсә фекер йөрөтә башлайһың, ижади ҡараш уяна. Кем һуң ул – журналыбыҙ тышын биҙәүсе? Әйҙәгеҙ, яҡынданыраҡ танышайыҡ.\nКеше йөрәген тоҡандырыу өсөн үҙеңә яҡтылыҡ сығанағы булыу кәрәк\n– Лилиә, һиңә һоҡланмау мөмкин түгел! Үҙең һәм һинең иҫ киткес донъяң менән уҡыусыларҙы таныштыра алыуыма сикһеҙ шатмын. Ярамһаҡланыу түгел был, ысынлап тойғанымды еткерәм. Һөйлә әле: кем һин, ниҙәр менән шөғөлләнәһең?\n– Йылы һүҙҙәрегеҙгә рәхмәт. Миңә 27 йәш, Белорет районында ябай башҡорт ғаиләһендә тыуып-үҫтем. IХ синыфҡа тиклем 10-сы һанлы урта мәктәптә белем алдым, артабан уҡыуымды Яныбай Хамматов исемендәге гимназияла дауам иттем.\n2009 йылда З. Исмәғилев исемендәге сәнғәт академияһының актер оҫталығы һәм режиссура факультетына уҡырға индем. Рәсәйҙең һәм Башҡортостандың халыҡ артисы, профессор Таңсулпан Даһи ҡыҙы Бабичева етәкселегендә һөнәребеҙ нескәлектәренә төшөндөк.\n2013 йылда академияны ҡыҙыл дипломға тамамланым, шулай ҙа эшкә театрға барманым. Ижад юлымды “Башҡортостан” телерадиокомпанияһында башланым. “Юлдаш” радиоһында иртәнге һәм киске эфирҙар алып барҙым, яратҡан “Тамыр” телеканалының “ӘЮЯ ҡаласығы” тапшырыуында Хәрефбикә ролендә төшөүемде дауам иттем.\nӘлеге мәлдә ышаныслы терәгем – тормош иптәшем менән 4 йәшлек ҡыҙ үҫтерәбеҙ. Төп шөғөлөм концерттар, туйҙар, бүтән саралар алып барыу. Ҡыҫҡаса шул.\n– Шундай сағыу, мауыҡтырғыс эшмәкәрлеккә нисегерәк килеп юлыҡтың?\n– Бәләкәйҙән үк ғаиләбеҙ ойошторған концерттарҙың режиссеры һәм артисы булдым. Миңә һәр ваҡыт артист булыуымды юранылар. Тәүге мәртәбә сәхнәгә 6 йәштә сыҡтым. Балаларҙың вокал конкурсында ҡатнашҡайным, бөгөнгөләй хәтеремдә: бер ҙә тулҡынланманым, ышаныслы баҫып сыҡтым да йырымды башҡарҙым. Ижади һөнәремдең башланғысы тап ошо көндән инеш алғандыр, тип уйлайым хәҙер. Әлбиттә, мәктәптә бер сара ла, концерт, спектакль дә минһеҙ үтмәне, бик әүҙем булдым, түңәрәктәргә йөрөнөм. Ижади конкурстарҙа ҡатнашып, призлы урындар яулай инем.\nӘ иң тәүге етди сара – курсташымдың туйын үткәреү булды. Беренсе курста уҡыған мәл ине ул, туйҙар алып барыу һөнәремдең бер өлөшө булып китер тип уйламай ҙа инем.\n– Һин ижад кешеһе, һәр ваҡыт кеше араһында, кешеләргә шатлыҡ өләшеүсеһең. Бүтәндәрҙең йөрәген тоҡандырыу өсөн үҙеңдә күпме яҡтылыҡ сығанағы булырға тейеш, шулай бит! Кемдән, ҡайҙан һиндә ундай харизма, энергия?\n– Алып барыусының харизмаһы булмаһа, ул лидер түгел, ҡыйыу рәүештә һөнәрҙән китермә мөмкин! Һин кешеләрҙең хәтерендә ҡалырға тейешһең. Миңә килгәндә инде – Хоҙайҙан бирелгән һәләт һәм тырыш хеҙмәт! Мине орсоҡ та тиҙәр, сөнки энергетикам кешеләргә көслө йоғонто яһай. Шатланһам, хис-тойғолар шартлауы күҙәтелә, ҡысҡырып көләм, уны кешегә лә йоҡторам. Асыуланһам, миңә яҡын килмәү хәйерле. Миңә йыш ҡына, улай асыҡ һәм яҡшы күңелле булырға ярамай, тиҙәр. Ә кешеләр, уларҙың күңеле менән эш иткән мин, киреһенсә, асыҡ, тик ыңғай энергия таратыусы булыуҙы хуп күрәм.\nДауамын "Шоңҡар" журналының 1-cе һанында уҡығыҙ!


Хәбәрҙәр: Идомени ҡасаҡтары: “Берәүҙең дә беҙҙә ҡайғыһы юҡ.”\nИдомени ҡасаҡтары: “Берәүҙең дә беҙҙә ҡайғыһы юҡ.”\nГреция һәм Македония сигендәге Идомениҙа 13 мең самаһы ҡасаҡ йыйылып киткән. БМО-ның ҡасаҡтар эше буйынса Баш комиссар идаралығы мәғлүмәттәре буйынса, палаткалы ҡаласыҡта йәшәүселәрҙең яртыһы- ҡатын-ҡыҙ һәм бала-саға, улар бигерәк тә ыҙа сигә һәм ярҙамға мохтаж.\nМигранттар үҙҙәре әйтеүенсә, берәүҙең дә уларҙа ҡайғыһы юҡ.\n“Мин бында 10 көн тирәһе, беҙҙең турала бер кем дә уйламай. Бында бик күп балалар бар, улар ауырый, уларҙы ҡайғыртҡан кеше юҡ. Бында оло йәштәгеләр күп, үлем хәлендәгеләр ҙә бар - уларға ла төкөрөп ҡарайҙар. Беҙ нимә эшләй алабыҙ һуң?”\nЙома-шәмбелә Македония сиге аша 200 мигрант үткән. Сик аша актив һуғыш зонаһынан ҡасыусыларҙы ғына үткәрәләр. Күп мигранттар быны ғәҙелһеҙлек тип иҫәпләй, улар фекеренсә, бөгөн бөтә Сүриә һуғыш ялҡынында:\n“Документтары Дамаскиҙан булғандарҙы үткәрмәйҙәр, сөнки Македония властары Дамаскиҙа “бөтәһе лә тыныс” тип иҫәпләй. Тик беҙ Ярмук лагерынан, унда тыныс тип әйтмәҫ инем мин.”\nБМО вәкилдәре Евроберләшмәне, квоталарға таянып, ил-ағзаларға таратыуҙы йәһәтерәк хәл итергә саҡыра. Ҡасаҡтар ағымын яйға һала алмаған Афина Брюсселде ярҙамға саҡыра. Греция яғынан да ҡасаҡтарға кирегә боролорға рөхсәт итмәүҙәре тураһында мәғлүмәттәр бар. Ил 30 мең кешене ҡабул иткән, властар мигранттарҙы ҡабул итеү өсөн өҫтәмә рәүештә үҙәктәр төҙөргә вәғәҙә итә, әлегә иһә меңдәрсә кеше асыҡ күк аҫтында төн үткәрә.


Зәкирйәнов Әлфәт Мәғсүм улы — Башҡорт Википедияһы\nЗәкирйәнов Әлфәт Мәғсүм улы\nӘлфәт Зәкирйәнов, Әлфәт Мәғсүм улы Зәкирйәнов (1959 йылдың 7 октябре, СССР, РСФСР, ТАССР, Мамадыш районы, Үрге Яҡ) — әҙәбиәт ғалимы, тәнҡитсе, педагогия фәндәре кандидаты (1993), филология фәндәре докторы (2012), Татарстан Фәндәр академияһының Г. Ибраһимов исемендәге Тел, әҙәбиәт һәм сәнғәт институтының әҙәбиәт белеме бүлеге мөдире. Ҡаҙан федераль университеты Лев Толстой исемендәге Филология һәм мәҙәниәт ара бәйләнештәр институтының татар әҙәбиәте кафедраһы профессоры. Урыҫ мәктәптәре өсөн татар әҙәбиәте дәреслектәре, татар теле һәм әҙәбиәте уҡытыусылары өсөн методик әсбаптар, ваҡытлы матбуғатта баҫылған бөгөнгө әҙәби процесҡа арналған тәнҡит мәҡәләләре авторы. Татарстан Яҙыусылар союзы ағзаһы (2005). Шәйхи Маннур премияһы лауреаты (2019).\n2 Фәнни ҡыҙыҡһыныуҙар өлкәһе\n1959 йылдың 7 октябрендә Татарстан АССР-ы, Мамадыш районы Юғары Яке ауылында һуғыш ветераны Мәғсүм Закирйәновтың һигеҙ балалы ғаиләһендә етенсе бала булып тыуған. Үсәли ҡыҙы булған үҙ әсәйенән бик йәшләй етем ҡалған: әсәһе Зәйтүнә район үҙәгенән ауылға ҡайтҡанда ул ултырған машина ауып, шунда вафат булған. Баҫҡан ауылынан булған Сабира инәй тәрбиәһендә үҫә. Бәләкәй һәм Урта Кирмән ауылдарына йөрөп уҡый. 1976 йылда Түбәнге Кама ҡалаһында төҙөүсе булып эшләй. Ҡазан дәүләт педагогия институтының тарих-филология факультетын тамамлай (1983). Мамадыш районы Урта Кирмән мәктәбенә татар теле һәм әҙәбиәте уҡытыусыһы итеп билдәләнә. Бер йылдан Уразбахты мәктәбенә директор итеп күсерәләр, 1984—1987 йылдарҙа Уразбахты мәктәбе директоры. 1987 йылда ғаиләһе менән Ҡазанға күсенә, мәктәптә уҡытыусы, директор урынбаҫары булып эшләй. 1989 йылда Мәскәүҙәге Милли мәктәптәр институты ҡарамағындағы аспирантураға уҡырға инә. 1993 йылда «Татар мәктәбенең өлкән классларында драма әсәрләрен өйрәнү» тигән темаға педагогика фәндәре кандидатлығына диссертация яҡлай. Мәғарифтың милли проблемалары институтының Ҡазан филиалында фәнни хеҙмәткәр, ғилми сәркәтип. 1995 йылдан Ҡазан дәүләт университетының татар әҙәбиәте кафедраһында өлкән уҡытыусы, 1997 йылдан доцент булып эшләй. 2012 йылда «Хәзерге заман татар әдәбият белеме: традицияләр һәм яңа тенденцияләр» темаһына филология фәндәре докторлығына диссертация яҡлаған.\nФәнни ҡыҙыҡһыныуҙар өлкәһе[үҙгәртергә | вики-тексты үҙгәртергә]\nӘҙәбиәт уҡытыу мәсьәләләре менән фәнни нигеҙҙә шөғөлләнә. Рус мәктәптәренең 5 һәм 11 кластарында уҡыусы татар балалары өсөн әҙәбиәт дәреслектәре төҙөүҙә ҡатнаша. Татар теле, әҙәбиәте уҡытыусылары һәм уҡыусылары өсөн дәреслек-әсбаптары баҫылып сыға: «Мәктәптә татар әдәбиятын укыту мәсьәләләре» (1997), «11 сыйныфта татар әдәбиятын укыту» (2001), «Сыйныфтан тыш уку дәресләре» (2002). «Татар әдәбияты: теория, тарих» (2004) китаптарын сығарыуға өлөш индерә. «Татар әдәбияты тарихы» һигеҙ томлыҡ баҫмаһын төҙөүселәрҙең береһе.\nТатар әҙәбиәте тарихына, бөгөнгө әҙәби процесҡа, әҙәби тәнҡиткә, проза, драматургия мәсьәләләренә ҡараған мәҡәләләре «Казан утлары», «Фәнни Татарстан», «Фән һәм мәктәп», «Мәгариф», «Шәһри Казан» һ. б. газета-журналдарҙа баҫылып килә. 50-нән артыҡ ғилми хеҙмәт, «Заман белән бергә» тәнҡит мәҡәләләре йыйынтығы (2004) авторы.\nҠатыны Гөлсинә Данан ҡыҙы, Ҡаҙандың Совет районы 90-сы гимназияһы директоры.\nҡыҙы Алия, педагог. Алияның ире Альберт, геолог. Балалары Искәндәр, Суфия.\nҡыҙы Люция, психология фәндәре кандидаты, Ҡазан дәүләт медицина институты уҡытыусыһы.\nЗакирзянов Альфат Магсумзянович. Сайт КФУ (рус.)\nӘлфәт Закирҗанов. tataroved.ru (рус.)\nhttps://ba.wikipedia.org/w/index.php?title=Зәкирйәнов_Әлфәт_Мәғсүм_улы&oldid=970378 ҡабул ителгән\nПедагогия фәндәре кандидаттары\nБыл бит һуңғы тапҡыр 08:58 16 сентябрь 2020 үҙгәртелгән.


Адресная программа размещения рекламы в Алуште | PRIMUS\nАдресная программа размещения рекламы в Алуште\nАдресная программа рекламы в лифтах Алушты\nскоро тут будет карта с отметками адресов...\nул. Юбилейная, 12/1\nул. Октябрьская, 57/1\nул. Юбилейная, 12/2\nул. Октябрьская, 57/2\nул. Виноградная, 26/1\nул. Юбилейная, 12/3\nул. Виноградная, 26/2\nул. 60 лет СССР, 5\nул. Пригородная, 5А/1\nул. Пригородная, 5А/2\nул. 60 лет СССР, 12/1\nул. Снежковой, 20/1\nул. 60 лет СССР, 12/2\nул. Снежковой, 20/2\nул. 60 лет СССР, 12/3\nул. Снежковой, 22\nул. Судакская, 26/1\nул. Октябрьская, 30/1\nул. Судакская, 26/2\nул. 60 лет СССР, 18/1\nул. Октябрьская, 30/2\nул. Судакская, 26/3\nул. 60 лет СССР, 18/2\nул. Октябрьская, 30/3\nул. Октябрьская, 30/4\nул. Юбилейная, 4/1\nул. Октябрьская, 51/2\nул. Ялтинская, 21/1\nул. Юбилейная, 4/4\nул. Ялтинская, 21/2\nул. Ялтинская, 21/3\nул. 60 лет СССР, 12а/1\nул. 60 лет СССР, 12а/2\nул. 60 лет СССР, 12а/3\nул. 60 лет СССР, 12а/4\nул. 60 лет СССР, 12а/5\nул. 60 лет СССР, 12а/6\nул. 60 лет СССР, 12а/7\nул. 60 лет СССР, 12а/8\nул. Судакская, 8\nул. Судакская, 16\nул. Судакская, 18\nул. Судакская, 24а


«Киске Өфө» гәзитенең сайты - №45, 7 - 13 ноябрь, 2020 - Информационные страницы\n№45, 7 - 13 ноябрь, 2020\nГӘЗИТ КЕМДЕКЕ ҺУҢ УЛ, ЙӘКИ ҠАҒЫҘ БАҪМАЛАРҘЫ УҠЫМАҒАНДАР НИҘӘН МӘХРҮМ?\nТираждарыбыҙ кәмей барыуына үҙебеҙҙекеләр үк ҡул сабып, тамаша ҡылып тороусылар барҙа, әлбиттә, башҡорт теленә лә һан бөтә бара. Бөгөн беҙгә тарҡалыш, тырым-тырағайлыҡ түгел, ә берҙәмлек кәрәк.\n29 октябрҙә Башҡортостан Дәүләт Йыйылышы-Ҡоролтай депутаттары республиканың ер тураһындағы законына үҙгәрештәр индерҙе. Уға ярашлы, милке сикләнгәмән ерҙәр БР Ер һәм мөлкәт министрлығы ҡарамағына тапшырыла.\n"Һәтестә, һәтестә, ҡыҙҙар эстә беҙ тышта" тигән йыр һүҙҙәрен күптәребеҙ (бигерәк тә, өлкән быуын) ишеткәне барҙыр. Ә нимәне аңлата һуң ул "һәтестә" тигән һүҙ? Баҡтиһәң, йырға был һүҙҙәр буштан ғына килеп инмәгән, һәм улар йыр тексында бик тә урынлы ҡулланыла булып сыҡты.\nҺуңғы осорҙа бөтөнләй аңлашылмаған интернет-алдашыуҙың тағы бер төрө барлыҡҡа килде. Яуыз ниәтлеләр уйында аҡса эшләү түгел, ә кеше талаштырыу теләге. Кемдер ошоға оҡшаш хәлгә тарыһа, һығымта яһарға ашыҡмаһын ине.\nШундай әйтем йәшәй халыҡта. Тулы варианты ошолай: "Урыҫ байыһа, өй һала, башҡорт байыһа, бисә ала". Был әйтем әлеге заманға әллә ни тура ла килмәҫ, әммә ундағы фәлсәфә һәм шул фәлсәфәгә ярашлы ир-ат психологияһы йәшәй әле.\nҒаиләле булып йәшәү, бала тәрбиәләү - тауға менеү кеүек. Бер бейеклекте менһәң, уның артынан икенсе артылыш булыуы асыҡлана. Беҙҙең ғаилә тарихы ла бер һуҡмаҡтан баш алғайны.\nӘСӘЙГӘ ӘЙТМӘ, ЙӘКИ АТАЙ ЙОМШАҠЛЫҒЫ НАСАРМЫ?\nИке улым тыуып, шуҡ малайҙар булып үҫеп килгән дәүерҙә, артыҡ иркәләтеп, уларҙы "боҙоп" ҡуймаһын тип, бәғзе берәүҙәрҙең миңә - йәш атайға әйткән шундайыраҡ нәсихәте хәтеремдә. Эйе, тап ана шулай ти торғайнылар ҙа ул, тик, кемдер әйтмешләй, әйтеүе генә анһат икән...\n"Ағинәй" йәмәғәт ойошмаһы бик әүҙем эшләп килә, улар ошо морондоҡ атай-инәй булдырыу йолаһын да ҡабаттан тергеҙеп ебәрһә, өлгөлө ғаиләләр йәштәргә үҙҙәренең нәсихәтен биреп, ауыр мәлдәрендә таяныс булып торор ине.\nШул саҡ Кәрим Сәмиғулла яғына боролдо: "Сәмиғулла, мин һиңә бөгөн класташтарым алдында оло рәхмәтемде еткерәм. Рәхмәт һиңә! Әгәр ҙә һин биш йыл элек минең намыҫымды ҡуҙғатмаған булһаң, быларҙың береһе лә булмаҫ ине".


Хәбәрҙәр: “Мосолмандарҙың ғәйепһеҙлеге” мосолмандарҙың асыуын ҡабартты.\n“Мосолмандарҙың ғәйепһеҙлеге” мосолмандарҙың асыуын ҡабартты.\nШаршамбы көн мосолмандарҙың асыуын ҡабартҡан һәм Ливиялағы Америка илсеһенең үлеменә сәбәпсе булған исламға ҡаршы” Мосолмандарҙың ғәйепһеҙлеге”фильмы ҡайһы бер ғәрәп илдәрендә йөҙҙәрсә кешенең ҡаршылыҡ демонстрацияһына сығыуына сәбәпсе булды. Ҡаһирәлә демонстрацияла ҡатнашыусылар АҠШ илселегенә үтеп инергә маташты һәм бинанан Америка флагын йолҡоп алды. Мысыр баш ҡалаһы үҙәгенә, тәртип булдырыу өсөн, ғәскәр индерелде. Бер нисә кеше ҡулға алынды.\nТуниста ла демонстранттар Америка илселеге биләмәһенә үтеп инергә маташты. Илселек янындағы иртәнге намаҙҙан һуң, ҡаршылыҡ акцияһында ҡатнашыусылар Америка флагын яндырҙы һәм Америкаға ҡаршы лозунгылар ҡысҡырҙы. Уларҙы ҡыуып таратыу өсөн, полиция йәш ағыҙыусы газ ҡулланды.\nОшондай уҡ акциялар Газа секторында, Мароккола, Суданда һәм башҡа илдәрҙә булды. Америкала йәшәүсе йәһүд төшөргән провокацион фильмда ислам “яман шеш”тип атала, ә Мөхәммәт пәйғәмбәр ( салаллаһу ғаләйһи үә сәлләм) кешеләрҙе һуйышҡа саҡырыусы алдаҡсы итеп һүрәтләнгән.(Тәүбә, тәүбә)


"Башҡорт ырыуҙары тарихы" серияһының тәүге томдары сыға башлауы тураһында хәбәр иткәйнек инде. Бөтә башҡорт ырыуҙарын да үҙ эсенә аласаҡ күләмле хеҙмәттең йәнәй, балыҡсы, гәрәй (кирәй, гирей) ырыуҙарына ҡараған өс томы сыҡты ла инде, яҡын арала унлар һәм ҡаңлы ырыуҙарына арналған томдарҙың тиражы әҙер буласаҡ. Салауат Хәмиҙуллин, Юлдаш Йосопов, Рәфил Аҫылғужин, Рөстәм Шәйхиев, Радик Рыҫҡолов, Айгөл Ғүмәрова һәм башҡаларҙан торған авторҙар коллектывының хеҙмәте халыҡта лайыҡлы баһаһын табып, күптәргә үҙ тамырҙарын белергә тырышыуға, өйрәнә башлауға, аңлауға һәм таныуға этәргес булыр, тип ышанып ҡалабыҙ. Тарих фәндәре кандидаты, Башҡортостан юлдаш телеканалының билдәле журналисы Салауат ХӘМИҘУЛЛИНдың "Башҡорт ырыуҙары тарихы" серияһы, халҡыбыҙ тарихының ҡайһы бер биттәре тураһындағы яҙмаларын дауам итәбеҙ.\nЙәнәй ырыуы башҡорттары\nЙәнәй - башҡорт этносының иң боронғо ырыуҙарының береһе. Йәнәй ауылдары бөгөнгө көндә күп ҡалмауына ҡарамаҫтан, уларҙың ата-бабалары Урал-Иҙел буйындағы күп тарихи ваҡиғаларҙа ҡатнашҡан.\nXX быуат дауамында йәнәйҙәрҙең күп өлөшө милли үҙенсәлектәрен юғалтып, үҙҙәрен татар тип һанай башлаған. Уларҙың татар милләтенән булыуын нигеҙләү өсөн Ҡаҙан этнографтары Ҡаҙан татарҙары араһында типтәр-башҡорт этнографик төркөмө тураһында теория уйлап сығара. Был теория бик бәхәсле, әлбиттә. Һуңғы бер нисә тиҫтә йыл эсендә килеп сыҡҡан үҙаңдағы айырмалыҡтарға ҡарамаҫтан, Кама буйында һәм Кама аръяғында йәшәгән халыҡтың бер өлөшө башҡорттоң боронғо ырыуы - йәнәйҙәргә ҡарай. Яҙма сығанаҡтар буйынса, йәнәйҙәрҙең тарихы IX-X быуаттан башлап 1 мең йылдан ашыу ваҡытты үҙ эсенә ала, ә уның яңы "татар" осоро бер нисә тиҫтә йыл менән генә иҫәпләнә. Бөгөнгө көндә йәнәйҙәрҙең 99,9 проценты Татарстан территорияһында тороп ҡалған. Башҡортостанда улар бер нисә ауылда ғына йәшәй.\nБашҡорт-мадьяр туғанлығы хаҡмы?\nБашҡорттарҙың килеп сығыуы хаҡындағы иң иртә һәм иң билдәле теория - ул башҡорттар нигеҙендә уғыр компоненты булыуы тураһындағы ҡараш. Был теория Иоанн де Плано Карпини менән Вильгельм де Рубрука исемле кешеләрҙең хеҙмәттәренә нигеҙләнә. Тәүгеһе Рим Папаһы Иннокентий IV монгол ханы һарайында илсе булһа, икенсеһе Франция короле Людовик IX-ҙың илсеһе була. Тәүгеһе үҙенең сәйәхәте тураһындағы яҙмаларында Бөйөк Венгрия хаҡында яҙһа, икенсеһе ошо ерҙә йәшәгән "паскариттарҙың" теле венгр теленә яҡын булыуын билдәләй. Ысынында, ике сәйәхәтсе лә Башҡортостандан үтмәгән. Уларҙың юлы аҫтаныраҡ үткән, тимәк, уларға башҡорттарҙың һәм венгрҙарҙың уртаҡлығы хаҡында һөйләү өсөн төп сығанаҡ булып венгр монахтары Отто менән Юлиандың яҙмалары ғына хеҙмәт итә алған.\nВенгр хроникаларынан күренеүенсә, уларҙың тәүге төйәге әлеге йәшәгән ерҙәренән күпкә көнсығыштараҡ була. XIII быуатта Рихард исемле монах Рим Папаһы Григорий IX исеменә доклад яҙа. "Венгрҙар тарихында икенсе, боронғораҡ Венгрия бар, тигән мәғлүмәт табылған.... Унан ете башлыҡ сығып, үҙҙәренең халҡы менән яңы ерҙәр эҙләй башлаған..." Рихард яҙыуы буйынса, XIII быуаттың 30-сы йылдарында венгрҙарҙың тәүтөйәген табыу маҡсатында 4 монах көнсығышҡа юл тота. Уларҙың тик береһе, Юлиан исемлеһе генә кәрәкле урынға барып етә.\n"Бөйөк Болғар - бай ҡалалары булған бөйөк һәм ҡеүәтле дәүләт. Әммә бөтәһе лә унда мәжүсиҙәр... Бер ҙур ҡалала Юлиан венгр ҡатынын таба... Был ҡатын Юлианға юл күрһәтә һәм шул юл буйлап ике көн барғандан һуң венгрҙарҙы табырға була, ти. Шулай килеп сыға ла, монах ике көндән Иҙел йылғаһы буйында йәшәгән венгрҙарға килеп юлыға. Тегеләр уны күреп һәм венгр икәнен танып, бик ныҡ ҡыуаналар... Татарҙар (монголдар) уларҙы яуҙа еңә алмағандар, хатта тәүге яуҙа үҙҙәре еңелгән-дәр. Шуға күрә лә уларҙы үҙ-ҙәренә иптәш итеп алып, бергә ҡушылып, 5 дәүләтте ҡырғандар", тип яҙа Рихард Юлиандың яҙмаларына нигеҙләнеп.\nЮлиан монгол-венгр яуы хаҡында өҫтәмә мәғлүмәттәр ҙә бирә: "Кумандарҙы яулағандан һуң, монголдар беҙҙең ата-бабаларыбыҙ сыҡҡан Бөйөк Венгрияға юл тота. 14 йыл һөжүм иткәндән һуң, ун бишенсе йылына уларҙы яулап алалар. Уларҙы яулағандан һуң бер йыл эсендә монголдар биш ҙур дәүләтте яулап ала". Плано Карпини менән Рубруканың фекерен ҡабул иткән һәм, венгрҙар менән башҡорттарҙы оҡшаш халыҡтар булған, тип иҫәпләгән Л.Н.Гумилев: "Монголдар менән кумандарҙың (ҡыпсаҡтар) һуғышы оҙаҡҡа һуҙыла, сөнки улар араһында бөгөн Башҡортостан тип аталған этник кәртә - Бөйөк Венгрия була. Был дәүләт Ағиҙел йылғаһы буйында урынлаша. Монгол-башҡорт һуғышы 14 йылға, йәғни Хорезм солтанаты һәм Бөйөк көнбайыш походына ҡарағанда күпкә оҙағыраҡҡа һуҙыла" .\nШуны ла билдәләп үтергә кәрәк: Юлиан менән Рихард икеһе лә көнсығыш венгрҙарҙы бер тапҡыр ҙа башҡорттар тип телгә алмай, ә был ҡараш үрҙә телгә алынған Карпини, Рубрук, Полонус һығымталары нигеҙендә йәшәй башлай. Ә улар Иҙел буйынан Юлианға ҡарағанда 30 йылға һуңғараҡ үтәләр. Улар, Бөйөк Венгрия менән Башҡортостан оҡшаш булған, тигәндә нимәгә нигеҙләнгәндер, ул бөгөнгө көнгә тиклем билдәһеҙ булып ҡала. Шулай булыуға ҡарамаҫтан, был башҡорт халҡының сығышын уғырҙар менән бәйләү хаҡындағы теорияға этәргес була.\nБыл теорияға Филипп-Иоганн Страленберг (1676-1747) башланғыс һалыусы булып тора. Ул күрше төрки халыҡтары башҡорттарҙы һары истәктәр тип атауҙарынан сығып, башҡорттарҙың уғыр тамырлы булыуы хаҡында һығымта яһай. Татищев, Карамзин да ошо уҡ ҡарашта була. Һуңғыһы башҡорттарҙың тәүге теле венгр теле була, һуңынан ғына төрки һөйләштә аралаша башлайҙар, тип яҙа. Уның ҡарашы буйынса, башҡорттар төрки һөйләшкә Батыйҙың яулап алыуҙарынан һуң ғына күсә. Әммә был ваҡытта, XIII быуатта, монголдар үҙҙәре әле ҡыпсаҡ һөйләшенә күсмәгән була, ә болғарҙар бөгөнгө сыуаш теленә яҡын телдә аралаша. Бер һүҙ менән әйткәндә, телгә алынған осорҙа был ерҙәрҙәге хәҙерге төрки телдәргә оҡшаш һөйләштә аралашҡан берҙән-бер халыҡ башҡорттар була. Шулай итеп, башҡорт халҡының килеп сығышының уғыр теорияһы Плано Карпини, Бенедикт Полонус, Гильома де Рубруканың бер нәмәгә лә нигеҙләнмәгән шәхси һығымталарына ғына ҡоролған теория икәнлеген әйтергә була.\nӘммә ваҡыт үтеү менән бер нисә тиҫтә йыл хакимлыҡ иткән уғыр теорияһы яңы асылған факттар менән инҡар ителә башланы. Мәҫәлән, XI быуат филологы Мәхмүт Ҡашғариҙың 1915 йылда Истамбулда сыҡҡан "Диван лөғәт әт-төрк" әҫәрендә башҡорттар алдынғы төрки милләттәр исемлегендә телгә алына һәм уларҙың теле венгр түгел, ә төрки телде тәшкил итеүе билдәләнә. "Ҡырғыҙ, ҡыпсаҡ, оғуҙ... ҡәбиләләренең берҙәм теле - төрки тел. Уларға йәмәктәр менән башгирттарҙың (башҡорттарҙың) теле яҡын", - тип яҙа Ҡашғари. Ҡашғариҙың мәғлүмәттәре башҡорттарҙың ниндәй телгә ҡарауҙары хаҡындағы һорауҙа шик ҡалдырмай. Сөнки ул Юлианға ҡарағанда ике быуатҡа алданыраҡ йәшәй һәм шул ваҡытта уҡ башҡорттар төркиҙәрҙән һанала. Раил Кузеев: "Боронғо венгрҙар һәм башҡорттар, күренеүенсә, төрлө халыҡтар булалар, тимәк , "башҡорт-мадьяр туғанлығы" теорияһы тарихи-этнографик материалдарҙа раҫлау тапмай", - тип был дисскуссияға нөктә ҡуя.\nЯҙылған: 23.12.14 | Ҡаралған: 1140


Күгәрсен районы Мораҙым ауылындаға ихаталарҙың береһендә граждандар һуғышы йылдарынан ҡалған хәрби снаряд табылған\nҺуғыш шаңдауына йорт хужаһы Ғәфүр Хоҙайғолов юлыҡҡан. Ул утынлыҡ төҙөү өсөн бағанаға ер ҡаҙыған ваҡытта ҡулындағы көрәк ҡаты тимергә барып төртөлә. Оҙаҡ уйлап тормай ауыл кешеһе билдәһеҙ әйберҙе ҡаҙып сығара.\nҺуңынан табыштың хәрби снаряд булыуын аңғарып ҡала. Был турала хужа шунда уҡ ауыл биләмәһенә хәбәр итә. Оло быуын вәкилдәре әйтеүенсә, бындай табыш Күгәрсен районы өсөн һирәк күренеш түгел. Сөнки ваҡытында төбәктә ҡыҙылдар һәм аҡтар араһында ҡыҙыу алыштар була. Өфөнән килгән саперҙар снарядты тикшереүгә алып киткән. Был мәлдә хужалар һәм күрше-тирәлә йәшәүселәр ваҡытлыса эвакуацияланған.


Мәҙәниәт проблемалары «түңәрәк өҫтәл»дә тикшереләсәк // Йәмғиәт | новости башинформ.рф\nМәҙәниәт проблемалары «түңәрәк өҫтәл»дә тикшереләсәк\n11:47, 6 декабря 2010 Йәмғиәт\n10 декабргә тиклем [email protected] адресына мәҙәниәт буйынса “түңәрәк өҫтәл”дә ҡатнашыуға заявкалар һәм тәҡдимдәр ҡабул ителә.\nХәтерегеҙгә төшөрәбеҙ, уны үткәреү инициативаһы менән билдәле джазмен, Башҡортостан Президентының мәҙәниәт мәсьәләләре буйынса советнигы Олег Кирәев сығыш яһағайны. Ул ижади интеллигенция вәкилдәренә бергә йыйылып, милли мәҙәниәт, художество, музыкаль, театраль, кино сәнғәте, әҙәбиәт, урындағы эстрада, тамаша индустрияһы, китапхана эше һәм башҡа өлкәләр үҫеше менән бәйле проблемаларҙы тикшерергә тәҡдим итте.\nМузыканттың «Республика Башкортостан» (2010 йылдың 24 ноябрендәге 223 һаны) гәзитенә биргән интервьюһында әйтеүенсә, «асыҡ һөйләшеүҙе башлау мөһим. Киң йәмәғәтселек менән тикшереү өсөн күтәрелгән һәр тема аҡыллы эш итеү һәм хәл итеү юлын тиҙерәк таба – проблеманы йомоп ҡалыу тәү сиратта бер ниндәй үҙгәрештәр теләмәүселәр өсөн генә отошло. «Түңәрәк өҫтәл»дә ишетелгәндәрҙең барыһы ла вазифаһы буйынса был өлкә өсөн яуаплыларға асылда йәмәғәт наказы булып хеҙмәт итергә тейеш буласаҡ».\nУның хәбәр итеүенсә, «регламент һәм осрашыуҙы үткәреү урыны әлегә килешеү стадияһында, әммә идеяны Башҡортостан Президенты Хакимиәте һәм республиканың Мәҙәниәт министрлығы хуплаған».


27 июня 2016 — 15:54\nҠойма ямғырҙар һөҙөмтәһендә Польшаны һәм Австрияны һыу баҫҡан. Польшаның үҙәк һәм көнсығыш райондарына ҙур зыян килгән, юлдар һәм йорттар һыу эсендә ултыра, электр сымдары өҙөлгән. Австрияның көньяғында ла шундай уҡ хәл. Каринтия һәм Штирия ерҙәрендә көслө ямғыр һәм боҙборсаҡ электр энергияһы менән тәьмин итеүҙә ҡатмарлыҡтар тыуҙырған. Урамдарҙы һыу баҫҡан. Баш ҡалаһы Венала янғын һүндереү хеҙмәттәре юғары әҙерлектә тора.\nТуғыҙ йыл дауам иткән төҙөлөштән һуң Панама каналы асылды. Тантанала Панаманың президенты Хуан Карлос Варела һәм күрше дәүләттәрҙең башлыҡтары ҡатнашҡан. Тәү башлап киңәйтелгән каналдан 9,5 мең контейнер һыйҙырған судно үткән. Тымыҡ океандан Атлантик океанға илткән мөһим яһалма һыу юлының үткәреү һәләте ике тапҡырға артып, йылына 300 миллион тоннанан 600 миллион тоннаға еткән.\nФутбол буйынса Америка кубогы – Чили командаһында. Турнирҙың финал уйынында улар Аргентиналарҙы 4:2 иҫәбе менән еңеп сыҡты. Сәбәбе – Лионель Мессии ун бер метр алыҫлыҡтан тупты индерә алмауы. Шуға уйынсы Аргентина йыйылма комантаһынан китеүен белдерҙе. Месси 17 йыл испанияның “Барселона”һы өсөн уйнап, донъялағы иң яҡшы футболсы исемен яулағайны. Ул биш тапҡыр “Алтын туп”ҡа лайыҡ булған.\nВ Башкирии введут штрафы за «растаскивание» грязи автомобилями\nВ Башкирии стадо коров затоптало семью с детьми\nЛеонид Рошаль выступил в защиту главврача уфимской РКБ\nВ Уфе два пьяных парня обокрали супермаркет\nМеждународный диктант по башкирскому языку пройдет в режиме онлайн\nАвтомобили для волонтеров и врачей и инвестиции в новых условиях\nСоблюдая все меры безопасности: как изменились условия труда уфимцев целого ряда профессий\n325 из 4756\n,,Урал батыр ере,, - Рәсәйҙең Мәҙәни мираҫ объекты\nБашҡортостанда “Урал батыры ере” тип исемләнгән тарихи-мәҙәни мираҫ объекты барлыҡҡа килде. Республиканың Мәҙәниәт министры ҡултамғаһы менән нығытылған һаҡланған биләмә Шүлгән таш мәмерйәһе тирәһендә урынлашҡан. Был статус мәмерйә эргәһендә һәм уның эсендә урынлашҡан археологик ҡомартҡыларҙы һаҡлау...\nКөрсөк мәлендә нисек эш табырға?\nБашҡортостанда дөйөм эшһеҙлек менән бер рәттән рәсми эшһеҙлек кимәле арта. Йыл башына республика буйынса был күрһәткес 6 процентҡа етте. Һандарҙан күренеүенсә, рәсми эшһеҙҙәр һаны әлеге көндә 26 меңдән ашып киткән, ә тәҡдим ителгән вакансиялар 21 мең ярымға ла етмәй. Хәлде көйләү маҡсатында...\nАвстрия ил сигендә контролде көсәйтеүҙе дауам итә. Был сара мәжбүри тип хәбәр итә, ил властары. Асҡланыуынса, Африка һәм Яҡын Көнсығыштан килгән ҡасаҡтарҙың күбеһе үҙҙәре тураһында теркәү хеҙмәтенә ялған мәғлүмәттәр еткергән. Улар уйлап сығарылған исем һәм фамилиялары менән, сығыштарын алдап...\nБөгөн Дәүләт Йыйылышы-Ҡоролтайҙың президиум ултырышы үтте\nУнда 5 тиҫтәнән ашыу закон проекты ҡаралды. Документтар араһында ҡулланыусылар кредиты буйынса бурыстарҙы ҡайтарыу мәсьәләһе тикшерелде. Коллектор агентлыҡтары һәм микрофинанс ойошмалары эшмәкәрлеге тураһында ла доклад тыңланды.\nЕванглиела әйтелеүенсә, беренсе быуатта Иордан йылғаһында Иоанн Предтеча Иисус Христосты суҡындыра. Был байрамды Алланың күренеүе, тип тә атайҙар. Дини ышаныуҙар буйынса тап ошо төндән алып бөгөнгө төнгә тиклем барлыҡ йылға, шишмә, күлдәрҙәге һыу изге тип һанала. Башҡортостанда йәшәгән православ...\nБала саҡ хыялы\nБеҙҙең киләһе видеобыҙ геройҙары иһә үҙенсәлекле юл менән хыялдарын тормошҡа ашырған. Улар бейек тауҙың иң юғары нөктәһенә менеп махсус кейемдә аҫҡа һикерә. Бер спортсыға видеокамера беркетергә лә онотмай. Ирекле осоуҙы ул тулыһынса төшөрөп алған. Спортсылар бейеклекте, йүнәлеште аяҡтары...\n25 ғинуар Өфөнөң “Родина” кинотеатрында Рәсәй киноһы йылын асыу тантанаһы үтәсәк\nБыл көндә иртәнсәктән алып балаларға йәнһүрәттәр, көндөҙ һәм кискеһен художество һәм документаль фильмдар ҡарарға мөмкин. Йылды ғинуарҙың аҙағында рәсми асыу ҡаралһа ла, айҙың тәүге көндәренән үк был ваҡиғаға арналған саралар республикабыҙ тормошон солғап алды. Баш ҡаланың Октябрь...\nКөньяҡ Уралда йәшәгән башҡорттарҙың Бөйөк Ватан һуғышына индергән өлөшө хаҡында китап донъя күрҙе\nБаҫма Башҡортостандың Силәбе өлкәһендәге даими вәкиллеге һәм яңынан ойошторолған «Уралым» гәзите менән берлектә сығарылған. Йыйынтыҡҡа башҡорт милләтле ветерандар һәм тыл эшсәндәренең 70 тарихы ингән. Улар фронт тормошо, ошо ауыр осорҙағы тормош тураһында хәтирәләре менән бүлешә. Китаптағы...\nИмпортты алмаштырыуға йүнәлтелгән сәйсәт үҙ һөҙөмтәләрен бирә\nБашҡортостан хужалыҡтары һауымды арттыра. Йыл башынан барлығы 45 мең тоннанан ашыу һөт һауылған. Бер һыйырҙан уртаса 148 килограмм һөт алынған. Был уҙған йылдың ошо осоро менән сағыштырғанда 22 килограмға күберәк. Шул уҡ ваҡытта, магазин кәштәләрендә һөт ризыҡтары ҡиммәтләнде. Мәҫәлән, һөттөң хаҡы...\nДонъяның фонд баҙарҙары юғалтыуҙарға әҙерләнә. Нефткә хаҡтар арзаная. Көнбайыштағы иң ҙур банктар ҡара алтынға хаҡтар буйынса күҙаллауҙарын ҡайтанан ҡарап быйыл уның бер барреле 10 долларҙан 46 доллар булыр тип көтә. Белгестәр фаразлауынса, яңы кризис 2008-се йылғынан күпкә ҡатмарлыраҡ...\nОшондай ҡатмарлы һауа шарттарында ла юлдарҙағы соҡорҙарҙы асфальт менән ямарға мөмкин икән\nБашҡалала был йәһәттән яңы ысул ҡуллана башланылар. Өфө ҡалаһының Октябрь районында юлдарҙы төҙөкләндереүҙә яңы ысул ҡулланыла. Соҡорға шыйыҡ асфальт һалғанда битум кәрәкмәй, сөнки асфальт-бетон ҡатнашмаһының ул 13процентын ғына алып тора, ти белгестәр. Бындай ысул менән юлдағы соҡорҙарҙы ямау күп...\nРеспубликаға ҡарлы ҡыш килде\nСиноптиктар ошо аҙнала көндәрҙең болотло булыуын һәм ҡар яуыуын күҙаллай. Рәсәйҙең Европа өлөшөндә иһә һауа торошо Урта диңгеҙ циклоны йоғонтоһонда ҡала. Европа синоптиктары уға ,,Эмма,, ҡушаматы биргән. Еңел һәм шул уҡ ваҡытта әүҙем ҡойон Көньяҡ Европанан төнъяҡ-көнсығышҡа йүнәлеп, йәкшәмбе иртән...\nИң ҡурҡыныс авариялар\nЮл инфраструктураһын яҡшыртыу, руль артына эскән килеш ултырыусыларға һәм ҡағиҙә боҙоусыларға ҡарата закондарҙы ҡәтғиләштереү һәм заманса хәүефһеҙлек сараларын ҡулланыу. Былар барыһы ла юлдарҙа авариялар һанын кәметергә тейеш. Юл хәрәкәте хәүефһеҙлеге дәүләт инспекцияһы 2015 йылға йыл йомғаҡтарын...\nБавария сәйәсмәне канцлер Ангела Меркелдың штаб-квартираһына автобус менән мигранттар оҙатҡан. Сәйәсмән Ангела Меркелҙа бик ҡаты киҫәтеү яһаған һәм ҡасаҡтарҙы автобусға ултыртып һеҙгә ебәрәсәкмен тигән. Индонезияға террорсылар һөжүм итә. Белгестәр әйтеүенсә, был һөжүм кимәле буйынса...\nБашҡортостан халҡы ергә яҡынайып килгән Каталина кометаһын ҡарай ала\nИртәгә ул Бенетнаш йондоҙо янында буласаҡ. Ә 17 ғинуарҙа ул ер шары янынан үтеп китәсәк.Ул көндә Каталина Етегән йондоҙоноң Мицара тигән йондоҙсоғо янында күренәсәк. Белгестәр әйтеүенсә, төндәрен болотһоҙ булһа, кометаны ябай телескоп, фотоаппарат аша ла күҙәтергә мөмкин.Өфө планетарийы Каталина...\nӨфө лимонарийына тәбиғәт ҡомартҡыһы статусы бирелеүе ихтимал\nБыл иһә төрлө экзотик емеш-еләктәр һанын арттырыуға көслө этәргес кенә биреп ҡалмаясаҡ, ә халыҡ-ара кимәлдә тәжрибәләр үткәреү мөмкинлеге асыла. Лимонарийҙа Башҡортостан тәбиғәтенә хас булмаған төрлө экзотик емештәр, сәскә, декоратив культуралар, “Ҡыҙыл китап”ҡа индерелгән үҫемлектәр бар. Белгестәр...\nВалюта курсының үҙгәреп тороуы шунда уҡ магазин кәштәләрендә сағыла. Һуңғы көндәрҙә һатып алыусылар аҙыҡ-түлектең ҡиммәтләнеүен һиҙҙе. Һатыу юҡ, алыусылар һаны кәмей, хаҡтар ҙа төшөргә тейеш. Был ҡағиҙә ғәмәлдә раҫланамы. Ошо һорауға яуап алыу өсөн билдәле сауҙа селтәрҙәренең береһенең ноябрь чегын...\n“Вести ФМ-Өфө” радиостанцияһында Динар Ғилметдиновтың радиоблогы тергеҙелә\nУл эфирҙа автоһәүәҫкәрҙәрҙе һәм йәйәүлеләрҙе босроған һорауҙарға яуап бирәсәк. Радиоблогтың яңылыҡтары һәм үҙгәрештәре,баш автоинспекторға нисек туранан тура мөрәжәғәт итергә. gibdd102.ru адресын йыйып, Юл хәрәкәте хәүефһеҙлеге дәүләт инспекцияһы идаралығы етәксеһенең шәхси блогына инергә мөмкин....\nБөгөндән юл хәрәкәте ҡағиҙәләрен боҙоусыларҙы тағы ла бер үҙгәреш көтә\nУл административ штраф күләме, шулай уҡ алимент өсөн бурыстары 10 мең һумдан артҡан водителдәргә ҡағыла. Уларҙың водитель таныҡлығы ваҡытлыса ғәмәлдән сығарыласаҡ. Водителдәр 23 декабрҙән алып һалынған штрафтың ярты хаҡын ғына түләй ала. Тик ташлама булһын өсөн уны 20 көн эсендә административ...\nРеспубликаның Ғәҙәттән тыш хәлдәр идаралығы оҙон юлға сыҡмаҫҡа саҡыра\nБөгөн Әй урамында Салауат Юлаев проспектына табан автомобиль хәрәкәте лә, электр транспорты хәрәкәте лә тулыһынса тиерлек туҡтағайны. Аварияға осраған автомобилдәр юлды ҡаплап тиерлек ултырғайны. Синоптиктар хәбәр итеүенсә, райондарҙа ел тиҙлеге урыны менән секундына егерме метрға тиклем етеүе...\nБөрөлө 5 кеше газдан ағыуланып һәләк булған\nҠалалағы күп ҡатлы йортта йәшәүселәр полицияға шылтыратып бер фатирҙан газ еҫе сығыуы тураһында хәбәр итә. Бер кем дә асмағас, ишектәрҙе ваталар. Фатирҙа биш кешенең мәйете табыла. Республиканың тәфтиш комитетынан хәбәр итеүҙәренсә, үлем сәбәптәрен асыҡлау буйынса эспертиза үткәреләсәк. Һәләк...\nБашҡортостан медицина хеҙмәткәрҙәренә компенсация түләү өсөн 90 миллион һум аҡса аласаҡ\nБыйыл Башҡортостан медицина хеҙмәткәрҙәренә бер тапҡыр бирелә торған компенсация түләү өсөн -90 миллион һум аҡса аласаҡ. Ошо туралағы ҡарар, Рәсәй Хөкүмәте тарафынан да раҫланды. Компенсациялар индереү - ауыл ерендә биш мең өс йөҙ табипты эшкә урынлаштырырға һәм ауылда сифатлы медицина...\nХөкүмәт ағзалары менән кәңәшмәлә Рәсәй президенты Владимир Путин иҡтисади үҫештең төрлө сценарийҙарына әҙер булырға саҡырҙы. Сеймал һәм фонд баҙарҙарында ла бик һаҡ булырға кәрәк тине ил етәксеһе.Төркиә етәкселәре Истамбулда 12 ғинуар террор ғәмәле ҡылыусының Ислам дәүләте төркөмсәһе ағзаһы булыуы...


«Алға!» – тип оран ташлау етә ине...» » "Йәшлек" гәзите\nГазета "Йәшлек" » Рубрикалар » Хәтер » «Алға!» – тип оран ташлау етә ине...»\n«Алға!» – тип оран ташлау етә ине...»\nКомсомол хаҡында дәреслектәрҙән түгел, үҙ йәшлеге тәжрибәләренән сығып фекер йөрөтөүселәр менән һөйләшкәндә, уларҙың был йәштәр ойошмаһы хаҡында тик ыңғай ҡарашта булыуын, һәм, иң мөһиме, уларҙың дәлилдәренең бик тә тос булыуына иғтибар итәһең. Баймаҡ районының Буранбай ауылында тыуып үҫеп, әлеге ваҡытта Сибайҙа йәшәүсе 82 йәшлек Әғзәм Әсфәндиәр улы Хәмитов та үҙенең йәшлек йылдары, комсомол ойошмаһы хаҡында һағынып һөйләй.\n– 1947–53-сө йылдарҙа Баймаҡ районының Ярат ауылында Карл Маркс исемендәге колхоздың комсомол ойошмаһы секретары булып эшләргә тура килде. Был йылдар хаҡында хәтеремдә иң яҡшы хәтирәләр генә тороп ҡалған. Элекке ваҡыттарҙа йәштәр ҙә, ҡарттар ҙа дәртле булды. Шулай ҙа комсомол гелән алда йөрөнө, башҡаларға үрнәк күрһәтте. Беҙҙең колхозда 39 комсомолец булды, уларҙың биш-алтауы ғына инициатива күрһәтеп, артынан башҡаларҙы әйҙәп йөрөү һәләтенән мәхрүм булғандыр, ә башҡалары... Байрам булһынмы, өмәме, берәй йыйылышмы – «Комсомолецтар, алға!» – тип оран һалыу етә ине. Шулай, 1947 йылдың 10 октябрендә ҡар ятып, бар уңыш ҡар аҫтында ҡалды. Ярлы саҡ – бөтә колхоздарҙа ла бер-ике бөртөк иҫке комбайн бар, уңышты йыйып алыуға өмөт юҡ. Ҡул һелтәп ҡалманыҡ, тәким өмә уҙғарып, уңышты йыйып алдыҡ. Берәүҙәр ҡар көрәй, артынан икенселәре салғы менән игенде сабып бара, өсөнсөләре сабылған игенде һәнәк менән ташып күбәләргә өйә. Ҡар һуңынан ирене-иреүен, әммә барыбер комсомолецтар, бар ауыл халҡына өлгө күрһәтеп, уңышты йыйып алып өлгөргәйнек инде.\nКомсомол ойошмаһы йәштәрҙе ғәҙел рәүештә вазифалы эш менән тәьмин итеүгә булышлыҡ итте. Комсомолдың район комитетынан теге йәки был колхозғамы, бүлексәгәме йәки районғамы, һәләтле, тырыш, коммунистик рухлы, идеялы йәш егет кәрәк, тигән бойороҡ килә. Нисек итеп ошондай талаптарҙы һанға һуҡмай, илке-һалҡы йөрөгән кешене тәҡдим итәһең? Заманаһы ла шулай ине – контроль, талаптар көслө булды, ҡырын эш өсөн баштан һыйпаманылар. Был да комсомолдың принциптары булғандыр, тип уйлайым хәҙер. Ғөмүмән, ҡай саҡ хафаға ҡалам: берәй дәүләт беҙҙең илебеҙ дәлилдәренең ҡаршы һуғыш иғлан итһә, үҙе теләп яуға китергә теләүселәр табылырмы йәштәребеҙ араһында, тип. Бер тин аҡса түләмәҫтәрен белә тороп, ҡола яланға сығып, ҡар аҫтында бойҙайҙы сабып йөрөүселәр, һәр хәлдә, табылмаясаҡ – комсомолецтар юҡ бит хәҙер...\nИ. ҠАНСУРИН яҙып алды.\nСығыу ваҡыты 26-10-2010, 14:26 | Ҡаранылар: 1383\nКомсомол – ул беҙҙең йәшлек\nБаймаҡ районында – яңы хакимиәт башлығы\nМин нисек комсомолға индем?\nЙәшлегем һин – комсомол!


Ҡәҙерле уҡыусылар! Бына 2007 йыл аҙағына ла яҡынлаша. Ошо ваҡыт эсендә һәр кемдең тормошонда төрлө күп ваҡиғалар булды. Бөтә насары уҙған йылда ҡалыр, ә яҡшыларын үҙегеҙ менән Яңы 2008 йылға алырһығыҙ, тип ышанам. Хөрмәтле уҡыусыларыбыҙ, һеҙ артабан да беҙҙең гәзит менән бергә ҡалырһығыҙ, тип ышанабыҙ. Үҙ сиратыбыҙҙа, беҙ ҙә гәзит тағы ла ҡыҙыҡлыраҡ һәм яҡшыраҡ булһын өсөн мөмкин булғандың барыһын да эшләргә вәғәҙә итәбеҙ.\n"БАШвестЪ" интернет-гәзите коллективы Яңы йыл байрамдары алдынан үҙ уҡыусыларын һәм партнерҙарын яҡынлашып килгән 2008 йыл менән ҡотларға ашыға.\n- Даими уҡыусыларыбыҙ, һәр ваҡыт беҙҙең менән ҡалғанығыҙ өсөн һеҙгә рәхмәт белдерергә теләйем. Барығыҙға ла, иң элек, үҙ-үҙегеҙ менән килешеп йәшәүегеҙҙе, шулай уҡ артабан да беҙҙең менән бәйләнештә ҡалыуығыҙҙы теләр инем!\n- Яңы йыл - ул яңы өмөттәр, асыштар, яңы ҡаҙаныштар байрамы. Һеҙҙең өсөн уларҙың тик ыңғай булыуын теләйем. Шулай уҡ уҡыусыларыбыҙға ихлас күңелдән 2008 йылда яңы дуҫтар табыуығыҙҙы, күп яҡшы яңылыҡтар белеүегеҙҙе, мауыҡтырғыс интернет донъяһында үҙегеҙ өсөн ниндәйҙер яңылыҡ асыуығыҙҙы һәм, әлбиттә, гәзитебеҙ менән бергә ҡалыуығыҙҙы теләйем. 2008 йылда осрашҡанға тиклем!\n- Ҡәҙерле уҡыусылар! Мин һеҙгә һәр ваҡыт үҙ көсөгөҙгә ышаныуығыҙҙы теләйем. Тормошомда ҡыйынлыҡтар килеп тыуһа, мин "Служебный роман" фильмынан бер фразаны иҫкә төшөрәм: "Интеллектлы кеше үҙе теләгән һәр нәмәгә өлгәшә". Һәм был миңә ярҙам итә лә. Әгәр кеше нимәлер теләй һәм шуға ышана икән, мотлаҡ бойомға ашасаҡ. Иң мөһиме - ҡыйынлыҡтар алдында ҡойолоп төшмәҫкә. Әгәр нимәгәлер ирешергә теләһәгеҙ, үҙ алдығыҙға маҡсат ҡуйығыҙ һәм уға өлгәшеү өсөн бөтә мөмкинлектәрҙе файҙаланығыҙ. Ишектән индермәһәләр - тәҙрәнән инегеҙ, әгәр ул да ябыҡ булһа - мөрйәнән төшөгөҙ. Маҡсатына ирешеүгә ынтылған кеше генә уңышҡа өлгәшә ала. Йыл буйына мин ошо ябай ҡағиҙәләргә эйәрергә тырыштым һәм теләгән һәр нәмәгә өлгәштем. Һеҙгә лә шуны уҡ теләйем!\n- Һеҙгә ҡәҙерле уҡыусыларыбыҙ, артабан да беҙҙең гәзит менән ҡалыуығыҙҙы теләйем. Киләһе йылда тормошоғоҙҙа яҡшылыҡтар күп булһын. Кешегә изгелек эшләһәгеҙ, ул мотлаҡ һеҙҙең үҙегеҙгә лә изгелек булып әйләнеп ҡайтасаҡ!\n- Киләһе йылда һеҙгә намыҫлы һәм эскерһеҙ булыуығыҙҙы теләйем!\n- Барығыҙға ла уңыштар теләйем. Күберәк сәйәхәт ҡылығыҙ, үҙ аң даирәгеҙҙе тулыландырығыҙ һәм, әлбиттә, һау булығыҙ!\n- Һеҙгә, хөрмәтле уҡыусылар, карьера баҫҡысы буйлап үрләүегеҙҙе теләр инем. Яңғыҙҙарға үҙ мөхәббәттәрен табыуын, романтик мөнәсәбәттәр теләйем. Иң мөһиме - бөгөнгө көн менән йәшәргә һәм был турала һәр көн, һәр секунд һайын иҫтә тоторға кәрәк!\n- Барыһына ла мөхәббәт һәм яҡшы кәйеф теләр инем. Тормошта, ҡыҙғанысҡа ҡаршы, шатлыҡлы ваҡиғалар көн дә булып тормай. Яңы йылда тормошоғоҙҙа ҡыуаныстар күберәк булһын. Туғандарығыҙ һәм яҡындарығыҙ һәр ваҡыт эргәгеҙҙә булһын.\n- Бөтә насар нәмәләрҙе уҙған йылда ҡалдырырға, ә иң яҡтыларын һәм яҡшыларын үҙең менән яңы йылға алырға мөмкин булған мәл яҡынлаша. Тормошоғоҙҙа тик ыңғай ваҡиғалар ғына булыуын, һәр ваҡыт тик шатлыҡ-ҡыуаныстар ғына кисереп йәшәүегеҙҙе теләйем. Яҡындарығыҙға иғтибарлы һәм ихтирамлы булығыҙ. Үҙегеҙҙе рәнйетеүгә лә юл ҡуймағыҙ. Үҙ көсөгөҙгә ышанығыҙ, шул саҡта тормошоғоҙҙа барыһы ла яҡшы барыр! Иң мөһиме, үҙегеҙгә ҡарата намыҫлы булығыҙ һәм хата аҙым яһамаҫҡа тырышығыҙ!\nЯңы 2008 йылда осрашҡанға тиклем! Бәхетле булығыҙ!


Белем байрамы көнө!\n1 сентябрь Рәми Ғарипов исемендәге 1-се Башҡорт республика гимназия- интернаты Башҡортостаныбыҙҙың төрлө төбәктәренән 150 яңы уҡыусыларыбыҙҙы үҙ ҡанаты аҫтына йыйҙы. Белем көнөнә арналған сара йылдағыса уҡыу бинаһының алдында үтте.\nБайрамға хөрмәтле ҡунаҡтарыбыҙ: Башҡортостан Республикаһының мәғариф министры урынбаҫары Әлфиә Зәкир ҡыҙы Ғәлиева, Башҡортостан Республикаһы “Республика капиталь төҙөлөш идаралығы” Ҡаҙна предприятиеһы директоры Ғәфүр Рәфҡәт улы Кульмурзин, “Беренсе” ассоциацияһы” төбәк йәмәғәт ойошмаһы рәйесе Борис Миҙхәт улы Ғөзәиров килеп еттеләр.\nЛәйсән Нурмөхәмәт ҡыҙы һәм ҡунаҡтарыбыҙ уҡыусыларыбыҙҙы тәбрикләп, яңы уҡыу йылы менән ҡотланы, белем үрҙәренә менеп етеп уңыштарға өлгөшеүен теләне.\n«Аҡйондоҙ» халыҡ бейеүҙәре ансамбленең бейеүе, Нур Собханғоловтың йыры, Башҡорт дәүләт филармонияһы солисы, популяр йырсы Марсель Ҡотоевтың дәртле йыры сараның биҙәге булып торҙо.\nАртабан хөрмәтле ветерандарыбыҙ, сығарылыш уҡыусыларыбыҙ ҡатнашлығында уҡыусылар менән берлектә «Рәсәй дәресе» акцияһы сиктәрендә үткәрелгән класс сәғәттәре үтте. Балалар үҙҙәрен ҡыҙыҡһындырған төрлө һорауҙар бирҙеләр, фәһемле яуаптар алдылар.\nТағы бер тапҡыр уҡытыусыларҙы, тәрбиәселәрҙе, барлыҡ гимназия хеҙмәткәрҙәрен, уҡыусыларҙы яңы уҡыу йылы менән ҡайнар ҡотлайбыҙ!


Ампуланы ватҡан өсөн төрмәгә ултыртмаясаҡтар\n13 Июль , 18:01\nДәүләт Думаһы Рәсәй Енәйәт кодексының228-се статьяһына үҙгәрештәр индереү тураһында закон ҡабул итте. Һүҙ бында һаҡһыҙлыҡ буйынса наркотик саралар һәм психотроп матдәләр әйләнеше ҡағиҙәләрен боҙған медицина хеҙмәткәрҙәрен енәйәт яуаплылығынан азат итеү тураһында бара.\nЯңы нормалар Башҡортостан медицина хеҙмәткәрҙәренә лә ҡағыла. Һәр осраҡты ведомство-ара комиссиялар тикшерәсәк, уларҙың эшмәкәрлеген Һаулыҡ һаҡлау һәм Эске эштәр министрлыҡтары медицина берләшмәһе вәкилдәре менән берлектә көйләйәсәк. Был үҙгәрештәр һаҡһыҙлыҡ арҡаһында наркотик һәм психотроп матдәләр әйләнеше ҡағиҙәләрен боҙған табиптарға, башҡа медицина хеҙмәткәрҙәренә ҡарата енәйәт закондарын гуманлаштырыуға йүнәлтелгән. Мәҫәлән, осраҡлы рәүештә наркотиклы йәки психотроп матдәле ампуланы ватҡан, иҫәпләгәндә хаталанған, яңылышлыҡ менән ташыу һәм һаҡлау ҡағиҙәләрен боҙған хәлдәр күҙ уңында тотола.\nБыл законға тиклем көслө тәьҫир итеүсе матдәләр әйләнеше ҡағиҙәләрен боҙған өсөн өс йылға тиклем иректән мәхрүм итеү ҡарала ине. Эштән бушатылыу, осраҡлы хата ебәреү хәүефе табиптарҙы эҙәрләп килде, бындай препараттарҙы пациенттарға яҙып биреү хеҙмәткәрҙәрҙә йыш ҡына ҡурҡыу тойғоһо тыуҙырҙы.\n“Хәҙер енәйәт яуаплылығы бөтөрөлдө, әммә индерелгән үҙгәрештәр наркотик сараларҙы һәм психотроп матдәләрҙе юғалтҡан өсөн дисциплинар йәки матди яуаплылыҡтан ҡотҡармай”, – тине Дәүләт Думаһы депутаты Рафаэль Мәрҙәншин.


Ғаилә ҡороу өсөн матур дата | ГТРК «Башкортостан» — Новости Уфы и РБ\n2020-се йылдың 20 февралендә республика буйынса 332 пар никахтарын законлаштырған. Шулай уҡ, Өфөнөң Киров ЗАГСында 50 һәм 60 йыл бергә иң-иңгә терәп, ғүмер итеүселәрҙе лә ҡотлап үттеләр. Руслан менән Кристина иң матур даталарҙың береһе-2020-се йылдың 20 февралендә никахтарын рәсмиләштереү өсөн ЗАГСҡа ике ай алдан уҡ ғариза ҡалдырған.\nҺандарҙың ниндәйҙер тылсымлы көскә эйә булыуына ышана йәштәр. Ике һәм ноль цифраһы быйыл ныҡ популяр. 20 февраль кесе йомаға тура килеүенә ҡарамаҫтан, өйләнешергә теләүселәр байтаҡ. Нумерлогтар билдәләүенсә, 2020-се йыл ғаилә ҡороусылар өсөн айырыуса уңышлы буласаҡ. Илле һәм алтмыш йыл бер-береһе менән ҡулға-ҡул тотоношоп йәшәүселәр ҙә был көндә иғтибарҙан ситтә ҡалманы. Өфөнөң Киров районы хакимиәте загста бөтәһе ете парҙы ҙур сараға саҡырып, никах юилейҙары менән тантаналы рәүештә ҡотлап үтте.\nБәхетле инәй-олатайҙар йәшлектәрен иҫләп, бергә бейеп-йырлап та алды. Улар матур йәшәү сере менән бүлешергә онотманы. Ғаилә утын һүндермәй, оҙаҡ йылдар буйын иңгә-иң терәшеп, бәхетле ғүмер кисергән парҙарҙы Киров районы хакимиәте даими ҡотлай. ЗАГС хеҙмәткәрҙәре 10–сы октябрҙә лә никахтарын законлаштырырға теләүселәрҙең һаны күп буласағын фаразлай. Бигерәк тә, йәштәрҙең матур датала туй үткәреүҙәре ғәҙәти күренеш. Мәҫәлән, 2019 йылдың 19 сентябрендә республикала 242 пар ғаилә ҡорған.


Инфоурок / Другое / Рабочие программы / Рабочая программа для 6класса по ашкирскому языку\nI. 6-сы класс уҡыусыларының белем кимәленә талаптар.\nБаланы шәхес итеп үҫтереү, кешелек сифаттарын тәрбиәләү. Уны үҙ аллы үҫешкә, камиллашыу оҫталығына өйрәтеү. Һөҙөмтәлә уҡымышлы, үҙ еренең, иленең, халҡының ҡиммәттәренә төшөнгән, уны һанлаған һәм һаҡлаған, яҡлаған социум итеп формалаштырыуға башланғыс нигеҙ һалыу.\nУҡытыусы уҡыған йәки һөйләгән, үҙенең уҡыған текстын аңларға тейеш ;\n-3-6 һөйләмдән торған диалогты аңлау, уны дауам итә белеү;\n2.Уҡыған әҫәр, картина, экскурсия, ҡараған диафильм буйынса әңгәмәлә ҡатнашыу;\nпредметты, күренеште элементар рәүештә һүрәтләү, уға үҙ мөнәсәбәтен белдерә белеү;\nхәбәр, һорау, өндәү һөйләмдәрҙе, поэтик әҫәрҙәрҙе дөрөҫ интонация менән һөйләй белеү;\n3-4 шиғырҙы яттан тасуири һөйләй белеү;\n3.Тексты шыма,аңлы, дөрөҫ, логик баҫымдарҙы, паузаларҙы дөрөҫ әйтә белеү;\n- тексты тасури уҡыу;\n- текстың өлөштәренә, иллюстрацияларына исем биреү;\n- хикәйә, әкиәт, мәҡәл, йомаҡ жанрҙарын айыра белеү.\n4. Ҙур булмаған һөйләмдәрҙе күсереп һәм яттан яҙа белеү;\nтекст, күҙәтеүҙәр йәки экскурсия буйынса һорауҙарға яуап яҙыу;\n4-5 һөйләмдән торған текстың йөкмәткеһен яҙыу;\nИптәштәреңдең яҙғанын һәм үҙ яҙмаларыңды тикшереү,камилаштыра белеү.\nII. Уҡытыу предметының йөкмәткеһе.\n1.Беҙҙең мәктәп. - 8 сәғәт\nБыл тема ( Белем көнө, мәктәп, уҡыу) башлыса “Көҙ” темаһы, Тыуған ер, дуҫлыҡ темаһы менән бергә үрелеп алып барыла. Был темаға ҡағылышлы һүҙҙәр, һүҙбәйләнештәр, һәйләмдәр иҫкә төшөрөлә, яңылары үҙлә. Грамматика буйынса башҡорт теленең өн-хәрефтәре, исемдәрҙең һан менән үҙгәреше, сифат темалары ҡабатланыла.\n2.Башҡортостанды ере буйлап - 10 сәғәт.\nУҡыусыларҙы үҙҙәре йәшәгән республиканың үткәне, бөгөһө, киләсәге менән таныштырыу төп маҡсат булып тора. Һөйдәү телмәрен үҫтереү, Башҡортостан республикаһында йәшәгән халыҡтар араһындағы дуҫлыҡ, туған телдәрҙе өйрәнеү тураһында белешмә биреү.\n3. Дуҫлыҡ ҡәҙерен бел – 5 сәғәт. Башҡортостан республикаһында йәшәгән халыҡтар араһындағы дуҫлыҡ тураһында текстар уҡыу. БХИ жанрҙарын өйрәнеү ҡарала.\n4. Ҡыш дауам итә –23 cәғәт. Уҡыусыларҙың ҡыш миҙгеле буйынса белемдәрен артабан үҫтереү.\n5. Бына тағы яҙ килде. – 15 сәғәт.\nЯҙ миҙгеленең үҙенсәлектәрен билдәләү, түбәнге класта алынған белемдәрҙе арттырыу. Дарыу үләндәре менән таныштырыу. Осоп килеүсе ҡоштар тураһында мәғлүмәт биреү. Тәбиғәткә ҡарата һаҡсыл ҡараш тәрбиәләү\n6. Йәмле йәй килә-7 сәғәт.\nIII. Тематик планлаштырыу.\nБеҙҙең мәктәп (8сәғәт)\n1 сентябрь-белем көнө. Башҡорт теленең үҙенсәлекле өндәре.\nТел-ул аралашыу ҡоралы.Нығынған һүҙбәйләнештәр.\nНамыҫлы бул. Һүҙ.Исем.\nҠоштар.Текст.Исемдәрҙең күплек ялғауы.Баҫым.\nК.Кинйәбулатова. Көҙҙәр еткәс.Октябрь.Баҫым.\nКонтроль диктант.“1 сентябрь”\nХаталар өҫтөндә эш.Китап яратығыҙ.\nБашҡортостан ере буйлап (10сәғәт)\nТыуған ил. Ватан.\nБашҡортостандың күренекле шәхестәре. Салауат батыр һәйкәле .\nГ.Юнысова.Башҡортостан-дуҫлыҡ иле.Омонимдарҙы ҡабатлау.\nҠайындар ниңә аҡ? Һүҙҙәрҙә (уы) өнө.\nВ.Э.Меостың «Тауҙарҙа томан.Белорет районы» картинаһы буйынса инша.\nМ.Кәрим. Дим буйы.Ҡылымдарҙың юҡлыҡ формаһы.\nОло яҙыусы һәм ғалим.Ҡылымдарҙың заман формалары.\nКонтроль диктант ,,Илем-Башҡортостаным”.\nДуҫлыҡ (5 сәғәт)\nХаталар өҫтөндә эш. Дуҫлыҡ өсөн шул етәме?Сифат.\nМинең иң яҡын дуҫым.Сифат.\nДуҫлыҡ ауыр саҡта һынала.Сифат дәрәжәләре .\nО.Богаевскаяның «Ҡунаҡтар»картинаһы буйынса телмәр үҫтереү.\nДуҫлыҡ менән шаярмайҙар Сифат.\nҠыш дауам итә (23 сәғәт)\nҠар бөртөктәре..Рәүеш тураһында төшөнсә.\nҠышҡы тәбиғәт.Рәүеш төркөмсәләре\nАдминистратив контроль диктант “Ҡыш башы” .\nХаталар өҫтөндә эш.Ҡоштар донъяһы.Рәүеш дәрәжәләре.\nҠар яуа.Оса күктә.\nИкмәк кешенең төп ризығы.Рәүеш төркөмсәләре.\nҠыш көнө. Рәүеш төркөмсәләре.\nҺорауҙарға яуап (65-се бит)\nҠыш. Рәүеш төркөмсәләре.\nМониторинг (ҡала буйынса).\nҠышҡы тәбиғәт.Рәүеш тураһында ҡабатлау..\nХаталар өҫтөндә эш.И.И.Шишкин “Ҡарағай урманындағы иртә” тексты.\nИ.Л.Кинйәбулатов .Яңы йыл.\nИшәк,эт, бесәй, әтәс.\nАҡ нур булып балҡыны.\nЯҙ килә, яҙ! (15 сәғәт)\nЯҙғы тәбиғәт.Ҡоштар ҡайта.\nКем ул З.Исмәғилев?Һан.\nТәбиғәтте һаҡлайыҡ.Һан төркөмсәләре.\nТәбиғәтте шулай яраталармы?Төп һан.\nКүҙҙәреңдә, әсәй-донъя.Рәт һаны.\nҠарғалар йыры.Йыйыу һаны.\nҠарға бутҡаһы.Сама һаны.\nЯҙ йыры.Апрель йыры. Һан.\nБ.Домашниковтың “Май.Ҡайынлыҡ» картинаһы буйынса инша.\nХаталар өҫтөндә эш.Еңеү көнө.Һандарҙы ҡабатлау.\nЙәмле йәй килә (7 сәғәт)\nИюнь һәм май.\n«Өфө янындағы шихандар» картинаһы буйынса эш.\nКонтроль эш “Алда йәй”.\nХаталар өҫтөндә эш.Тыуған еркәйем.\nУҡыу өсөн текстар.\nНомер материала: ДБ-226117


Ял көндәрендә республикала өс автомобиль янды\nВаҡиғаның икеһе Өфөнөң Дим биҫтәһендә теркәлде. Тәүгеһендә автомобиль тулыһынса янып бөтһә, икенсе осраҡта гараж эсендә сыҡҡан утты ҡотҡарыусылар һүндереп өлгөрә. Һөҙөмтәлә һигеҙ йөҙ мең һумға торошло мөлкәт ҡотҡарып алып ҡалынған. Тағы ла бер автомобиль Яңауыл районында янды. Ут сит ил маркаһының салонын көлгә әйләндерҙе. Өс осраҡта ла автомобилдәрҙең электр селтәре төҙөкһөҙлөгө сәбәпсе. Йәмғеһе үткән тәүлектәрҙә Башҡортостанда 19 урында янғын сыҡҡан.